**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 24 Ιουλίου 2023, ημέρα Δευτέρα και ώρα 16.15΄, συνεδρίασε, στην Αίθουσα **«Προέδρου Αθανασίου Κωνστ. Τσαλδάρη» (223)** του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κυρίου Βασιλείου Οικονόμου, με θέμα ημερήσιας διάταξης: «Επεξεργασία και εξέταση του σχεδίου νόμου του Υπουργείου Υγείας «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις». (3η συνεδρίαση)

Στη συνεδρίαση παρέστησαν ο Υπουργός Υγείας, κ. Μιχαήλ Χρυσοχοΐδης, ο Υφυπουργός Υγείας, κ. Μάριος Θεμιστοκλέους, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Φλώρος Κωνσταντίνος, Αθανασίου Μαρία, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων και Χουρδάκης Μιχαήλ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Αρχίζει η τρίτη συνεδρίαση της Επιτροπής μας με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Υγείας «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις».

Πριν εισέλθουμε στη συζήτηση επί των άρθρων προχωρούμε στην ψήφιση επί της αρχής

Η κυρία Παπακώστα – Παλιούρα εκ μέρους της Νέας Δημοκρατίας έχει τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ (Εισηγήτριας της Πλειοψηφίας):** Ναι.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει ο κ. Παναγιωτόπουλος, εκ μέρους του ΣΥΡΙΖΑ.

**ΑΝΔΡΕΑΣ ΠΝΑΓΙΩΤΟΠΟΥΛΟΣ (Εισηγητής της Μειοψηφίας):** Επί της αρχής κατά, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει ο κ. Τσίμαρης, εκ μέρους του ΠΑΣΟΚ.

**ΙΩΑΝΝΗΣ ΤΣΙΜΑΡΗΣ (Ειδικός Αγορητής της Κ.Ο. «ΠΑΣΟΚ- ΚΙΝΗΜΑ ΑΛΛΑΓΗΣ»):** Όπως έχουμε δηλώσει και στην προηγούμενη συνεδρίαση επιφυλασσόμαστε για την Ολομέλεια.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει ο κ. Λαμπρούλης εκ μέρους του Κ.Κ.Ε..

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Κατά, επί της αρχής.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει ο κ. Φλώρος από τους «ΣΠΑΡΤΙΑΤΕΣ».

**ΚΩΝΤΑΝΤΙΝΟΣ ΦΛΩΡΟΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Επιφυλασσόμαστε για την Ολομέλεια.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει η κυρία Κουρουπάκη εκ μέρους της «ΝΙΚΗΣ».

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”») :** Επιφύλαξη για την Ολομέλεια.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει η κυρία Κεφαλά εκ μέρους της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ).

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Επιφύλαξη για την Ολομέλεια.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Συνεπώς, το σχέδιο νόμου του Υπουργείου Υγείας «Κύρωση: α) της από 12.6.2023 Πράξης Νομοθετικού Περιεχομένου «Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλισης της συνέχειας στη διοίκηση του Ηλεκτρονικού Εθνικού Φορέα Κοινωνικής Ασφάλισης (e-ΕΦΚΑ)» (A΄ 125) και β) της από 5.7.2023 Πράξης Νομοθετικού Περιεχομένου «Ρυθμίσεις για την αντιμετώπιση της κατεπείγουσας ανάγκης ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας, των Κέντρων Υγείας και των Πολυδύναμων Περιφερειακών Ιατρείων των νησιωτικών και ορεινών περιοχών της χώρας» (Α΄ 132) και άλλες επείγουσες διατάξεις», γίνεται δεκτό επί της αρχής κατά πλειοψηφία.

Εισερχόμαστε στη συζήτηση επί των άρθρων.

Η Εισηγήτρια της Πλειοψηφίας, κυρία Παπακώστα – Παλιούρα, έχει τον λόγο για 15 λεπτά.

**ΑΙΚΑΤΕΡΙΝΗ (ΚΑΤΕΡΙΝΑ) ΠΑΠΑΚΩΣΤΑ – ΠΑΛΙΟΥΡΑ (Εισηγήτριας της Πλειοψηφίας):**  Κύριε Υπουργέ, κύριε Υφυπουργέ, κυρίες και κύριοι συνάδελφοι, δεν θα μακρηγορήσω επαναλαμβάνοντας τα σημεία του νομοσχεδίου που αναφέραμε ως πλειοψηφία στην πρώτη συνεδρίαση. Θα ήθελα μόνο να εκφράσω την ικανοποίησή μου καταρχάς για τις παρατηρήσεις των φορέων.

Στην κατ΄ άρθρον συζήτηση, που πραγματοποιείται με την παρούσα συνεδρίαση, επιτρέψτε μου να σταθώ εν τάχει σε ορισμένες σημαντικές διατάξεις των προς κύρωση Πράξεων Νομοθετικού Περιεχομένου και λοιπών επειγουσών διατάξεων των Υπουργείων Υγείας και Εσωτερικών.

Η πρώτη Πράξη που εμπεριέχει δύο άρθρα αφορά ρυθμίσεις και διατάξεις για την αντιμετώπιση επειγουσών αναγκών προστασίας της δημόσιας υγείας. Η πανδημία είναι ακόμα εδώ αποδυναμωμένη μεν αλλά υπαρκτή. Στις 26 Φεβρουαρίου του 2020 η χώρα μας βρέθηκε αντιμέτωπη με το πρώτο κρούσμα κορωνοϊού, ενός αγνώστου κινδύνου, με την ανάγκη λήψης μέτρων άμεση και επιτακτική. Η Ελλάδα τότε ήταν από τις πρώτες χώρες στην Ευρώπη που αντέδρασε ταχύτατα, ενίσχυσε νοσοκομεία και ΜΕΘ, εκπόνησε ευρύτατο πρόγραμμα πρόληψης, ελέγχου, ιχνηλάτησης και εντοπισμού του ιού και δημιούργησε ευρύτατο επιχειρησιακό σχέδιο εμβολιασμών σε πανελλαδική κλίμακα.

Όλα αυτά τα νέα και πρωτόγνωρα δεδομένα για τη χώρα μας απαιτούσαν άμεσες και συντονισμένες κινήσεις, ενώ υπήρχαν τεράστιες επιχειρησιακές δυσκολίες. Όμως παρόλες τις δυσκολίες το σύστημα άντεξε και αυτό οφείλεται στους ανθρώπους που πάλεψαν νυχθημερόν, που ξέχασαν οικογένειες και φίλους και που αγωνίστηκαν με πλήρη επαγγελματισμό και αυταπάρνηση, αλλά και στην πλειοψηφία των πολιτών που ακολούθησαν τις οδηγίες και συστάσεις των αρμόδιων φορέων.

Έτσι στο 1ο άρθρο της από 12/6/2023 ΠΝΠ προβλέπεται παράταση του χρόνου παραμονής στην υπηρεσία ιατρών κλάδου του εθνικού συστήματος υγείας των οποίων η υπαλληλική σχέση θα έληγε αυτοδικαίως την τελευταία ημέρα των ετών 2020, 2021 και 2022 έως την 31η Αυγούστου του 2023 λόγω συμπλήρωσης στο 67ου έτους της ηλικίας τους και οι οποίοι παραμένουν στην υπηρεσία τους, εφόσον δεν εμπίπτουν σε ορισμένες εξαιρέσεις όπως αυτές απαριθμούνται στο ν. 5041/23 και συγκεκριμένα στο άρθρο 95 αυτού.

Ενώ στο δεύτερο άρθρο της ιδίας Πράξης Νομοθετικού Περιεχομένου (Π.Ν.Π.), προβλέπεται παράταση της θητείας του Διοικητικού Συμβουλίου του Ηλεκτρονικού Εθνικού Φορέα Κοινωνικής Ασφάλισης (e-Ε.Φ.Κ.Α.) από τη λήξη της αυτοδίκαιης παράτασης αυτής μέχρι τον ορισμό νέου Διοικητικού Συμβουλίου και, πάντως, όχι πέραν της 30η Σεπτεμβρίου 2023.

Τα διαδικαστικά αυτά θέματα της πρώτης προς κύρωση Πράξης Νομοθετικού Περιεχομένου (Π.Ν.Π.) συμπεριλαμβάνονται στο πρώτο άρθρο του παρόντος σχεδίου νόμου.

Το δεύτερο άρθρο αφορά στην κύρωση της από 5.7.2023 Πράξης Νομοθετικού Περιεχομένου (Π.Ν.Π.), στην οποία συμπεριλαμβάνονται διατάξεις, με την οποία αντιμετωπίζεται η εξαιρετικά επείγουσα και απρόβλεπτη ανάγκη ενίσχυσης της στελέχωσης των πληρωμάτων στα ασθενοφόρα των δομών του Εθνικού Κέντρου Άμεσης Βοήθειας (Ε.Κ.Α.Β.), των Κέντρων Υγείας και των Πολυδύναμα Περιφερειακών Ιατρείων των νησιωτικών και ορεινών περιοχών της χώρας, με διάθεση προσωπικού του Πυροσβεστικού Σώματος ή των Ενόπλων Δυνάμεων ή με απόσπαση προσωπικού των Οργανισμών Τοπικής Αυτοδιοίκησης (Ο.Τ.Α.).

Η εν λόγω Πράξη Νομοθετικού Περιεχομένου (Π.Ν.Π.) περιλαμβάνει ένα κύριο άρθρο και το ακροτελεύτιο της. Βάσει αυτών, η άμεση παρέμβαση που νομοθετήθηκε, πριν από λίγες ημέρες, από την κυβέρνηση και την οποία καλούμαστε να κυρώσουμε με την Πράξη Νομοθετικού Περιεχομένου (Π.Ν.Π.), είναι σε στάδιο υλοποίησης με 191 πληρώματα από τις Ένοπλες Δυνάμεις και το Πυροσβεστικό Σώμα και άμεσα τοποθετούνται σε 61 νησιωτικές περιοχές, τουριστικές περιοχές, όπως και δυσπρόσιτες περιοχές, για να καλύψουν ανάγκες των Κέντρων Υγείας για έκτακτα περιστατικά και διακομιδή.

Δεν θα επαναλάβω πόσο χρήσιμη ήταν αυτή η διάταξη που καλούμαστε σήμερα να στηρίξουμε.

Η ανάγκη άμεσης στελέχωσης των ασθενοφόρων είναι απαραίτητη και το καταλαβαίνουμε τώρα, ειδικά την περίοδο αυτή, που η τουριστική κίνηση σε όλη τη χώρα είναι έντονη και η ανάγκη περίθαλψης εντονότερη.

Η κυβέρνησή μας αποφάσισε την αξιοποίηση στελεχιακού δυναμικού της Πυροσβεστικής και των Ενόπλων Δυνάμεων, για να στελεχώσουν τα οχήματα άμεσης επέμβασης του Εθνικού Κέντρου Άμεσης Βοήθειας (Ε.Κ.Α.Β.) και να σταματήσουν οι μεγάλες αναμονές ή ακόμα και οι ελλείψεις οδηγών.

Αυτό το προσωρινό μέτρο θα ισχύσει ως 31.12.2023.

Πάγια θέση και προτεραιότητα της κυβέρνησης είναι, ασφαλώς, ο επανασχεδιασμός του Εθνικού Κέντρου Άμεσης Βοήθειας (Ε.Κ.Α.Β.) και η δημιουργία ενός πρότυπου και αποτελεσματικού φορέα.

Το δεύτερο μέρος του προς ψήφιση σχεδίου νόμου περιλαμβάνει λοιπές επείγουσες διατάξεις ιδίας αρμοδιότητας.

Το τρίτο άρθρο περιλαμβάνει ρυθμίσεις για τη νομιμοποίηση και εκκαθάριση των δαπανών προμήθειας μονοκλωνικών αντισωμάτων ή λοιπών φαρμάκων αντιμετώπισης της νόσου COVID-19, κατά παρέκκλιση, κάθε εθνικής διάταξης και ιδίως της κείμενης νομοθεσίας περί δημοσίων συμβάσεων λόγω της φύσεως και του εξαιρετικού και επείγοντος χαρακτήρα αυτών των συμβάσεων.

Στο επόμενο άρθρο, προβλέπεται η πρόσληψη επικουρικού, πλην ιατρών, προσωπικού για την κάλυψη επιτακτικών αναγκών των Δημοσίων Φορέων Παροχής Υπηρεσιών Υγείας, με την κατάρτιση ηλεκτρονικών καταλόγων, οι οποίοι δύνανται να ενεργοποιούνται για ορισμένες μόνο κατηγορίες, κλάδους και ειδικότητες προσωπικού, με δυνατότητα επιλογής, εκτός από τα κύρια και επί μέρους των επικουρικών προσόντων, προκειμένου να διασφαλιστεί, αφενός, η ταχύτερη κάλυψη των αναγκών των φορέων και, αφετέρου, η δικαιότερη απορρόφηση των εγγεγραμμένων στους ηλεκτρονικούς καταλόγους των υποψηφίων.

Η εν λόγω αναμόρφωση είναι αναγκαία, αφενός, μεν, διότι μετά την έκδοση του Προεδρικού Διατάγματος 85/2022, πρέπει να εναρμονιστούν με αυτό, οι κατηγορίες, οι κλάδοι και οι ειδικότητες του επικουρικού προσωπικού και, αφετέρου, διότι οι αιτήσεις ενεργοποίησης της ηλεκτρονικής εφαρμογής για την εγγραφή του συνόλου του επικουρικού προσωπικού ήταν δυσλειτουργική, καθώς δεν ανταποκρινόταν στις επιτακτικές ανάγκες των φορέων, αλλά και στην ισότιμη και δίκαιη κατανομή των υποψηφίων.

Το άρθρο 5, περιέχει τη δυνατότητα παροχής υπηρεσιών προς τα νοσοκομεία του του Εθνικού Σύστηματος Υγείας (Ε.Σ.Υ.), από επαγγελματίες διαφόρων ειδικοτήτων, με καθεστώς έκδοσης δελτίου Αποδείξεις Παροχής Υπηρεσιών, προκειμένου να αντιμετωπίζεται το ζήτημα της έλλειψης εξειδικευμένου και ειδικευμένου προσωπικού στο Εθνικό Σύστημα Υγείας (Ε.Σ.Υ.).

Τέλος, με το άρθρο 6, παρατείνεται η θητεία των Διοικητών του Εθνικού Σύστηματος Υγείας (Ε.Σ.Υ.) και των Προέδρων και Διευθυνόντων Συμβούλων των εποπτευόμενων φορέων του Υπουργείου Υγείας ως 30.9.2023, με σκοπό την αντιμετώπιση της απρόβλεπτης ανάγκης να αποτραπεί η διατάραξη της εύρυθμης λειτουργίας των υγειονομικών μονάδων του Εθνικού Σύστηματος Υγείας (Ε.Σ.Υ.).

Το τρίτο μέρος του παρόντος σχεδίου νόμου αφορά σε ορισμένες διατάξεις αρμοδιότητας του Υπουργείου Εσωτερικών, διευκρινιστικού και επεξηγηματικού χαρακτήρα ενόψει και των επικείμενων δημοτικών και περιφερειακών εκλογών της 8ης Οκτωβρίου.

Έτσι, στο άρθρο 7, αποσαφηνίζονται ζητήματα προσδιορισμού των εκλογικών περιφερειών. Καταργείται ως εκλογική περιφέρεια η Δημοτική Κοινότητα της παραγράφου 4, του άρθρου 2, του νόμου 3852/2010. Τα δημοτικά διαμερίσματα στα οποία διαιρούνται οι οικισμοί, έδρες δήμων, με πληθυσμό άνω των 100.000 κατοίκων, μετονομάζονται σε δημοτικές κοινότητες. Οι δημοτικές κοινότητες της παρούσας εξακολουθούν να υφίστανται, αν έχει εκδοθεί Προεδρικό Διάταγμα διαίρεσης δημοτικών διαμερισμάτων, ανεξαρτήτως, μεταγενέστερων πληθυσμιακών αλλαγών. Και αποσαφηνίζεται ότι οι δήμοι του άρθρου 1 του νόμου 3852/2010, στους οποίους, δεν έχει επέλθει καμία μεταβολή αποτελούν ενιαία εκλογική περιφέρεια.

Στο άρθρο 8 ορίζεται το αρμόδιο δικαστήριο για τις ενέργειες που ορίζονται στο άρθρο 15 του ν.4804/2021.

Με τις προτεινόμενες ρυθμίσεις του άρθρου 9, αποσαφηνίζονται όροι και έννοιες της εκλογικής νομοθεσίας, ώστε οι ενδιαφερόμενοι να γνωρίζουν τις προϋποθέσεις που οφείλει να τηρεί ο συνδυασμός τους για να ανακηρυχθεί από το οικείο πρωτοδικείο. Αναλυτικότερα, με την προτεινόμενη διάταξη αποσαφηνίζεται η εύρεση του ακριβούς αριθμού των δημοτικών κοινοτήτων που ένας συνδυασμός οφείλει να έχει υποψηφίους για να ανακηρυχθεί ως νόμιμος. Ορίζεται ότι ποσοστό 40% των υποψηφίων από κάθε φύλο προσμετράται στο σύνολο των υποψηφίων του συνδυασμού, συμπεριλαμβανομένου του δημάρχου και εξαιρουμένων των υποψηφίων προέδρων δημοτικών κοινοτήτων έως 200 κατοίκους.

Επέρχεται η αναγκαία προσαρμογή όσον αφορά στην κατάργηση της στέρησης των πολιτικών δικαιωμάτων ως παρεπόμενης ποινής, σε εναρμόνιση με τον νέο Ποινικό Κώδικα. Αποσαφηνίζεται ότι η επικύρωση υποψηφίου με την προβλεπόμενη διαδικασία επέχει θέση υπεύθυνης δήλωσης σχετικά με τα κωλύματα του άρθρου 10 και όχι τις ασυμβίβαστες ιδιότητες. Διασφαλίζεται η νομιμότητα και η ανακήρυξη του συνδυασμού στην περίπτωση μη επικύρωσης της υποψηφιότητας ενός υποψηφίου.

Επιπρόσθετα, συμπληρώνεται με αντίστοιχη πρόβλεψη ότι η επικύρωση της υποψηφιότητας στην ηλεκτρονική πύλη «Δήλωση υποψηφιοτήτων για τους πολίτες των λοιπών κρατών - μελών της Ευρωπαϊκής Ένωσης», επέχει τη θέση υπεύθυνης δήλωσης για όσα προβλέπονται στις διατάξεις της παραγράφου 12 του άρθρου 3 του π.δ. 133/1997. Αποσαφηνίζεται, επίσης, ακολούθως ότι η υποβολή δήλωσης του συνδυασμού από το δήμαρχο επέχει και για αυτόν τη θέση υπεύθυνης δήλωσης. Αποσαφηνίζεται ότι αν για κάποιον υποψήφιο δεν καταχωριστεί το προβλεπόμενο παράβολο, τότε ο υποψήφιος δεν ανακηρύσσεται, δίχως όμως να θίγεται η νομιμότητα του συνδυασμού.

Το άρθρο 10 επιμηκύνει την προθεσμία αποστολής των ψηφοδελτίων μετά την ανακήρυξη των συνδυασμών, ενώ στο άρθρο 11 υπάρχει αποσαφήνιση της έννοιας του επιτυχόντος συνδυασμού. Συγκεκριμένα, πρόκειται για τον επιτυχόντα συνδυασμό όπως προέκυψε από τον δεύτερο γύρο των εκλογών. Στο άρθρο 10 αποσαφηνίζεται ότι σε περίπτωση που ένας συνδυασμός έχει ίσο αριθμό αδιάθετων ψήφων σε δύο εκλογικές περιφέρειες, την έδρα θα τη λάβει σε αυτή που έχει τον μεγαλύτερο αριθμό μόνιμων κατοίκων.

Με την προτεινόμενη ρύθμιση του επόμενου άρθρου επέρχονται αλλαγές στη διάταξη για την ανάδειξη των προέδρων δημοτικών κοινοτήτων μέχρι 200 κατοίκους και των μελών του συμβουλίου των δημοτικών κοινοτήτων από 201 έως 2.000 κατοίκους. Το άρθρο 13 ορίζει τον τρόπο κατανομής των εδρών σε περίπτωση ενός μόνο συνδυασμού σε δημοτικές κοινότητες έως 2.000 κατοίκους και το άρθρο 14 ρυθμίζει το διαδικαστικό ζήτημα της ενημέρωσης του οικείου δήμου από την αποκεντρωμένη διοίκηση για την επικύρωση της εκλογής του επιτυχόντα και επιλαχόντων συνδυασμών.

Με το άρθρο 15, αποσαφηνίζεται ότι η επικύρωση υποψηφίου με την προβλεπόμενη διαδικασία επέχει θέση υπεύθυνης δήλωσης σχετικά με τα κωλύματα διορισμού του άρθρου 48 του ν.4804/2021 και όχι τις ασυμβίβαστες ιδιότητες, ενώ επιπρόσθετα συμπληρώνεται με αντίστοιχη πρόβλεψη ότι η επικύρωση της υποψηφιότητας στην ηλεκτρονική πύλη δήλωσης υποψηφιοτήτων για τους πολίτες των λοιπών κρατών-μελών της Ευρωπαϊκής Ένωσης υπέχει επίσης τη θέση υπεύθυνης δήλωσης για όσα προβλέπονται στις διατάξεις της παραγράφου 12 του άρθρου 3 του π.δ.193/1997.

Τέλος, αποσαφηνίζεται ακολούθως ότι η υποβολή δήλωσης του συνδυασμού από τον υποψήφιο περιφερειάρχη επέχει και για αυτόν την θέση υπεύθυνης δήλωσης. Αποσυνδέεται η νομιμότητα ανακήρυξης του συνδυασμού από την περίπτωση μη επικύρωσης υποψηφιότητας ενός υποψηφίου και αποσαφηνίζεται ότι, αν για κάποιον υποψήφιο δεν καταχωριστεί το προβλεπόμενο παράβολο, επίσης τότε το υποψήφιος δεν ανακηρύσσεται, δίχως όμως να θίγεται απαραίτητα η νομιμότητα του συνδυασμού.

Το άρθρο 16, περιλαμβάνει διάταξη αύξησης του αριθμού σταυρών προτίμησης σε περιφέρειες ανάλογα με τις έδρες που εκλέγουν, ενώ τα δύο επόμενα άρθρα αποσαφηνίζουν τον τρόπο κατανομής των εδρών του περιφερειακού συμβουλίου και την κατανομή έδρας σε περίπτωση ίσου αριθμού αδιάθετου υπολοίπου συνδυασμού σε δύο εκλογικές περιφέρειες.

Τα επόμενα άρθρα περιέχουν διαδικαστικού τύπου διατάξεις περί αντικατάστασης θανόντος υποψηφίου περιφερειάρχη, καθώς και διατάξεις για ορισμό προέδρου δημοτικών κοινοτήτων. Τέλος προβλέπονται ρυθμίσεις για την έγκαιρη έναρξη της μεταφοράς των μαθητών και τις διαδικασίες σύναψης δημοσίων συμβάσεων μεταφοράς μαθητών, είτε με διαδικασία διαπραγμάτευσης του άρθρου 32 του ν.4412/2016, είτε με ανάθεση σε προσωρινούς αναδόχους, προκειμένου να μη δημιουργηθούν προβλήματα.

Κυρίες και κύριοι συνάδελφοι, το παρόν σχέδιο νόμου έρχεται να τακτοποιήσει, όπως είπαμε, διευκρινίσει, αποσαφηνίσει και χαρακτηρίσει σειρά ζητημάτων που απαιτούν άμεσες λύσεις.

Πιστεύουμε ότι πρέπει να ανταποκρινόμαστε άμεσα και με ταχύτατα αντανακλαστικά, στις άμεσα και ραγδαίες εξελισσόμενες συνθήκες και για αυτό νομοθετούμε πάντα προς το συμφέρον του πολίτη και μόνο. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κύριος Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ (Εισηγητής της Μειοψηφίας):** Ευχαριστώ, κύριε Πρόεδρε, ευχαριστούμε και τους προσκεκλημένους φορείς για τη συμμετοχή τους στην κατεπείγουσα θα έλεγα αυτή διαδικασία. Και βεβαίως, θα επαναλάβω πάλι, ότι τα σημαντικά αυτά ζητήματα που αφορούν στο δημόσιο αγαθό της υγείας, δεν πρέπει να αντιμετωπίζονται τόσο πρόχειρα. Και βεβαίως, τόσο σημαντικές ρυθμίσεις δεν μπορεί να έρχονται κατ’ αυτόν τον τρόπο, τσουβαλιασμένες σε ένα νομοσχέδιο, όπου η Διαρκής Επιτροπή Κοινωνικών Υποθέσεων, θα κουβεντιάσει σήμερα ζητήματα της Τοπικής Αυτοδιοίκησης και ουσιαστικά άλλου Υπουργείου, όπου κανένας δεν έχει την αρμοδιότητα να απαντήσει. Και αυτά τα λέω, γιατί είμαι και γιατρός και έχω κάνει και Δήμαρχος και «Καλλικρατικός και Καποδιστριακός» και Πρόεδρος Κοινότητας-όλα τα στάδια τα έχω περάσει-και ξέρω πολύ καλά τι σημαίνει.

Να μπούμε όμως καταρχάς στην ουσία, γιατί εμείς είμαστε αντίθετοι και αρνητικοί όπως δηλώσαμε στο σχέδιο αυτό νόμου, διότι, έρχεται ως κατεπείγον με την Πράξη Νομοθετικού Περιεχομένου και είναι ότι πιο αρνητικό θα έλεγα για την έναρξη της κοινοβουλευτικής αυτής θητείας της κυβέρνησης, καθότι δεν είναι μια κυβέρνηση που εκλέχθηκε χτες, είναι μια κυβέρνηση που εκλέγεται για δεύτερη τετραετία-και με αρκετό ποσοστό θα έλεγα-και είχε όλο το χρόνο τα μείζονα ζητήματα, να τα αντιμετωπίσει όπως έπρεπε.

Επί της ουσίας, όμως, μπαίνουμε στο άρθρο 1 στην Κύρωση της από 12/6/2023 Πράξης Νομοθετικού Περιεχομένου, όπου έχει τις ρυθμίσεις για την αντιμετώπιση κατεπειγουσών αναγκών προστασίας δημόσιας υγείας, η διασφάλιση συνέχειας στο διηνεκές του ηλεκτρονικού εθνικού φορέα. Εδώ θα έλεγα ότι, στο άρθρο πρώτο η παράταση του χρόνου στην υπηρεσία των ιατρών του κλάδου του ΕΣΥ, κύριε Πρόεδρε και κύριε Υπουργέ, αυτοί οι άνθρωποι είναι η τρίτη χρονιά που παίρνουν παρατάσεις. Ουσιαστικά, είναι 70χρονοι άνθρωποι με τους οποίους προσπαθούμε να κρατήσουμε το σύστημα όρθιο. Δεν γίνεται, διότι, και μόνο από την ηλικία αντιλαμβάνεστε ότι είναι βεβαρημένοι και δεν μπορούν να αποδώσουν. Αλλά, δεν μπορεί το σύστημα να κρατιέται και να στηρίζεται σε αυτούς. Απεναντίας, εκεί που έπρεπε να προχωρήσουμε σε μονιμοποίηση των επικουρικών ιατρών, αλλά και τακτοποίηση των συμβασιούχων, που σήκωσαν όλο το βάρος της πανδημίας, αυτούς που τότε αποκαλούσε ο Πρωθυπουργός ήρωες, και πραγματικά δώσαμε ψυχή και σώμα και όλο μας τον καλό εαυτό, για να σηκώσουμε όλο το βάρος του Εθνικού Συστήματος Υγείας, της δημόσιας υγείας και της υπεράσπισης αυτού του λαού, θα πρέπει με κάποιο τρόπο, νομοθετικό πλέον, να ρυθμιστούν και να τακτοποιηθούν και αυτή η ιστορία με τις παρατάσεις των ιατρών να σταματήσει.

Βεβαίως, συμφωνούμε όμως στην τακτοποίηση και των Προέδρων και των Διοικητών και εν γένει όλα αυτά τα οποία λέει-για να μην τα αναφέρω τώρα αναλυτικά και ένα-ένα-θα πω όμως ότι στο άρθρο 2, είμαστε κατηγορηματικά αντίθετοι και ιδιαίτερα τούτη την ώρα διότι έρχεται ίσως η φύση η ίδια, να μας δείχνει το δρόμο. Τούτη την ώρα που η Ελλάδα καίγεται, εμείς λέμε πως θα πάρουμε πυροσβέστες από εκεί για να τους βάλουμε οδηγούς ή διασώστες στο ΕΚΑΒ και όπου αλλού χρειάζεται. Νομίζω ότι είναι διατάξεις που αντιβαίνουν την όλη πραγματικότητα ή η ίδια η πραγματικότητα μας υπερβαίνει. Δεν μπορούμε να την υπερβούμε με τέτοιες λύσεις.

Τα είπαμε και προχθές, ότι οι ΟΤΑ υποφέρουν κι αυτοί από την υποστελέχωση, από υπηρεσίες οι οποίες είναι ήδη κατακερματισμένες και κατακρεουργημένες, από τη σωρεία των συνταξιοδοτήσεων που έρχονται τα επόμενα χρόνια και έτσι ουσιαστικά διαλύονται οι υπηρεσίες τους.

Πολλώ δε μάλλον ο Στρατός, αλλά και το Πυροσβεστικό Σώμα που το ακούσαμε και από τους εμπλεκόμενους φορείς ή τους ενδιαφερόμενους, ότι δεν υπάρχει ούτε ένα χιλιοστό περιθώριο να μετακινηθεί άνθρωπος από εκεί, πολλώ δε μάλλον με την διαδικασία με την οποία επιχειρείται, κύριε Υπουργέ. Δεν είναι δυνατόν να μετέχει της διαχειριστικής ομάδας είτε ως οδηγός, είτε ως βοηθός, είτε ως διασώστης, ένας άνθρωπος που εκπαιδεύτηκε κατά 6 ώρες και αναλαμβάνει τέτοιο σοβαρό ρόλο που δεν ξέρω τι άλλο έχει ο άνθρωπος, αλλά αυτό είναι αδύνατον και επιπροσθέτως όλα αυτά έρχονται και τα μισθολογικά.

Επιβαρύνεται ο φορέας που τον έχει να τον πληρώνει, αποσπασμένος σε άλλη υπηρεσία. Φανταστείτε τους ΟΤΑ που τρέμει η ψυχή τους οικονομικά να τα βγάλουν πέρα, να πληρώνουν υπαλλήλους, οι οποίοι είναι αποσπασμένοι στο ΕΚΑΒ και σε άλλα υπουργεία και σε άλλες υπηρεσίες. Νομίζω ότι αυτό που γίνετε είναι απαράδεκτο και μην πούμε ότι έγινε τώρα που νομοθετήθηκε για το 2016, γιατί μιλάμε για εντελώς διαφορετικές συνθήκες δημοσιονομικές αφενός και αφετέρου κοινωνικές και κρατικές και εθνικές θα έλεγα το 16 με το σήμερα και δεν υπάρχει καμία σύγκριση.

Γι’ αυτό επιμένουμε σε αυτό ιδιαιτέρως κύριε Υπουργέ, ότι αυτό που γίνεται είναι στα όρια του εγκληματικού λάθους θα έλεγα, της εγκληματικής αμέλειας και δεν επιτρέπεται αυτό να το συνεχίσουμε. Στο δεύτερο μέρος για να μην τρώω και πολύ χρόνο στο άρθρο 3, για τη ρύθμιση και την διάθεση των μονοκλωνικών, και εδώ πάλι ερχόμαστε, το είπα πάλι και προχθές να επιβεβαιώνεται για μία ακόμα φορά, ο τότε Υπουργός Υγείας κ. Πολάκης είπε ότι τα μονοκλωνικά, ήταν είναι μέρος της θεραπείας και της αντιμετώπισης του covid και δεν ήταν η μονοθεραπεία των εμβολίων, χωρίς να σημαίνει συμφωνούμε κάτι άλλο αυτό.

Οπότε συμφωνούμε και σε αυτό, πρέπει όλες οι δημόσιες συμβάσεις και σε αυτόν τον τομέα να γίνουνε σύννομες και με τις διαδικασίες όλες που επιβάλλονται. Στο άρθρο 4 και αυτό ρυθμίζει θέματα πλην όμως η Κυβέρνηση αφήνει και πάλι τη μερική απασχόληση και δεν εκμεταλλεύεται, δεν θα πω τώρα τους μονίμους, θα σας πω τους επικουρικούς, θα σας πω τα μπλοκάκια και οτιδήποτε άλλο μέσο έχει, για την τακτοποίηση των εργασιακών σχέσεων της απόκτησης υπαλληλικού προσωπικού εκεί που χρειάζεται και δεν ξέρω βέβαια κατά πόσο αυτό είναι στην δικιά της προτεραιότητα.

Στο άρθρο 5, είμαστε κι εδώ κατηγορηματικοί λέμε όχι γιατί, ουσιαστικά δεν απαντάται στις προσλήψεις προσωπικού στα ζητήματα ζωτικής σημασίας αναγκών.

Να πούμε ότι το άρθρο 7, του ν.4999 του 2022 για τις θέσεις γιατρών μερικής απασχόλησης επιμένω και πάλι, παραμένει να το διατηρείται, γιατί ενδεχομένως έτσι θέλετε να μείνει και το καθεστώς αυτό, να διαιωνίζεται για όλους τους γιατρούς η μη κάλυψη των κενών θέσεων να γίνεται κατ’ αυτόν τον τρόπο, ώστε να υπονομεύεται ο δημόσιος χαρακτήρας της υγείας και πάντα να ανοίγουμε παραθυράκια ιδιωτικοποίηση αυτών.

Στην παράταση στο άρθρο 6, παραίτηση των διοικήσεων - των νοσοκομείων και των εποπτευομένων φορέων του Υπουργείου Υγείας, θεωρούμε ότι δεν μπορούν εν μέσω αυτής της εποχής τα νοσοκομεία να μείνουν ακέφαλα. Βεβαίως, οι σημερινές διοικήσεις των μονάδων υγείας, πρέπει να αντικατασταθούν το συντομότερο δυνατόν, με ανθρώπους που θα πληρούν κριτήρια όχι μόνο διοίκησης αλλά και ευρύτερα με ένα πνεύμα αντιμετώπισης της υγείας, ως δημόσιου αγαθού ως ζωτικής σημασίας αγαθού, ως δημόσιου αγαθού.

Στο τρίτο μέρος, τελειώνουμε μετά της υγείας, αυτά είχα να πω μέχρι εδώ στην κατ’ άρθρο συζήτηση και μπαίνουμε στα της Τοπικής Αυτοδιοίκησης που ουσιαστικά ο Υπουργός δεν είναι αρμόδιος για να απαντήσει, αλλά εδώ που το «κόλλησε» η Κυβέρνηση, δεν καταλαβαίνω πώς κολλάει στην Επιτροπή αυτή το θέμα των εσωτερικών, όπου έχει πλειάδα ρυθμίσεων και διατάξεων κατά βάση θετικών θα έλεγα γιατί διορθώνουν τα σοβαρά λάθη και τη σοβαρή παρέκκλιση του προηγούμενου νομοσχεδίου, που εσείς φέρατε και εσείς ψηφίσατε βελτιώνουν ουσιαστικά το πλαίσιο εκείνο.

Σε αυτό το πλαίσιο, λοιπόν, η συζήτησή μας θα είναι και εδώ, αλλά και στην Ολομέλεια, όπως ήταν και την προηγούμενη φορά ο ΣΥΡΙΖΑ, είχε ασκήσει δριμεία κριτική και ξανά θα την ασκήσει στα ζητήματα εκείνα, που ουσιαστικά καθιστούν το νόμο αυτό, με πρόσχημα την κυβερνησιμότητα και την αποκατάσταση της κανονικότητας, ως ένα υπερπλειοψηφικό εκλογικό σύστημα και ένα δημαρχοκεντρικό εκλογικό σύστημα και μοντέλο Τοπικής Αυτοδιοίκησης.

Γι’ αυτό λοιπόν, στηλιτεύουμε το γεγονός, ότι η εκλογή του Δημάρχου και του Περιφερειάρχη με το 43%, των ψήφων και την επιδότηση αυτών με το 60% των εδρών, χωρίς δηλαδή, καν την λαϊκή νομιμοποίηση που είχαμε μέχρι σήμερα του 50 +1. Καθιερώνεται δηλαδή, ένα σύστημα υπερ συγκεντρωτικό, χωρίς λογική δεδηλωμένη, που δίνει απεριόριστες εξουσίες σε μονοπρόσωπα όργανα, που έχουν εκλεγεί με σχετική πλειοψηφία. Ενισχύει την εκλογιμότητα αντί της κυβερνησιμότητα το προτεινόμενο 43%, σε συνδυασμό με την εξασφάλιση του νικητή των εκλογών των τριών πέμπτων των μελών, των δημοτικών και περιφερειακών συμβουλίων, η μείωση των δημοτικών και περιφερειακών συμβούλων και το 3%, που τίθεται ως όριο, για την εκλογή του δημοτικού και περιφερειακού συμβουλίου, οδηγεί σε πλήρη πολιτικό παραγκωνισμό των μειoψηφιών.

Ένα άλλο σημαντικότατο, κύριε Πρόεδρε, αφού δεν έχουμε τον Υπουργό Εσωτερικών είναι, η αποδυνάμωση του ρόλου των τοπικών κοινοτήτων με την κατάργηση της αυτονομίας τους. Με τον νόμο αυτό καταργήθηκε η τρίτη ξεχωριστή κάλπη που είχε θεσμοθετηθεί με τον Κλεισθένη 1, και περιορισμένο αριθμό των τοπικών συμβούλων, οι οποίοι πια υποχρεωτικά θα πρέπει να ανήκουν σε κάποια δημοτική παράταξη. Εξαιρετικά προβληματική είναι, η διάταξη που προβλέπει την υποχρέωση κάθε συνδυασμού να έχει υποψηφίους στο 60%, των κοινοτήτων, προκειμένου, να έχει δικαίωμα να συμμετάσχει στις εκλογές. Ουσιαστικά καταργείται το Κύτταρο της Τοπικής Αυτοδιοίκησης, το κύτταρο της ελληνικής κοινωνίας, της ελληνικής υπαίθρου που είναι, η κοινότητα είναι, μια ξεχωριστή κοινωνική οντότητα και μέσα στην απαξίωση της Ελληνικής Υπαίθρου, έρχεται αυτό να το συμπληρώσει.

Στο άρθρο 7, είμαστε κάθετα αντίθετοι και δεν συζητάμε καθόλου.

Στο άρθρο 7, ο προσδιορισμός των εκλογικών περιφερειών, η αντικατάσταση της παραγράφου β ΄του άρθρου 12, του ν. 4804, συμφωνούμε ότι είναι, σε θετική κατεύθυνση δεν θα πω περισσότερα είναι, γνωστά για να μην τρώμε χρόνο.

Στο άρθρο 8, συμφωνούμε και σε αυτό.

Στο άρθρο 9, αποσαφηνίζονται οι όροι και οι έννοιες της εκλογικής νομοθεσίας ώστε, οι ενδιαφερόμενοι να γνωρίζουν τις προϋποθέσεις που οφείλει να τηρεί ο συνδυασμός τους για να ανακηρυχθεί από το οικείο Πρωτοδικείο και αναλυτικότερα, με την προτεινόμενη διάταξη αποσαφηνίζεται η εύρεση του ακριβούς αριθμού των δημοτικών κοινοτήτων, που ένας συνδυασμός οφείλει να έχει υποψηφίους για να ανακηρυχθεί ο νόμιμος.

Ορίζεται, η ποσόστωση του 40%, των υποψηφίων από κάθε φύλο, προσμετράτε στο σύνολο των υποψηφίων του συνδυασμού ,συμπεριλαμβανομένου του Δημάρχου και εξαιρουμένου των υποψηφίων Προέδρων, των Δημοτικών Κοινοτήτων έως 200. Επέρχεται η αναγκαία προσαρμογή όσον αφορά στην κατάργηση στέρησης πολιτικών δικαιωμάτων ως, παρεχόμενης ποινής σε εναρμόνιση με τον νέο κώδικα. Αποσαφηνίζεται η επικύρωση υποψηφίου με την προβλεπόμενη διαδικασία, όπου ενέχει θέση υπεύθυνης δήλωσης σχετικά με τα κωλύματα του άρθρου 10 και διασφαλίζεται η νομιμότητα και η ανακήρυξη του συνδυασμού στην περίπτωση μη επικυρώσεις υποψηφιότητας ενός υποψηφίου.

Επιπρόσθετα, συμπληρώνεται με αντίστοιχη πρόβλεψη, ότι η επικύρωση υποψηφιότητας η ηλεκτρονική πύλη δήλωσης υποψηφιοτήτων για τους πολίτες λοιπών κρατών μελών της Ευρωπαϊκής Ένωσης, πάλι επέχει θέση υπεύθυνης δήλωσης. Αποσαφηνίζεται ακολούθως ότι η υποβολή δήλωσης του συνδυασμού από το δήμαρχο επέχει θέση υπεύθυνης δήλωσης και αν για κάποιο υποψήφιο δεν καταχωρηθεί το προβλεπόμενο παράβολο τότε ο υποψήφιος δεν ανακηρύσσεται, δίχως όμως, να θίγεται η νομιμότητα του συνδυασμού. Ενδεχομένως εδώ, κυρία Πρόεδρε, θα πρέπει να πούμε ότι το παράβολο στις συνθήκες αυτές της οικονομικής κρίσης είναι αρκετά ακριβό και ίσως θα πρέπει να το ξαναδούμε την τιμή του.

Στο άρθρο 10, η προτεινόμενη ρύθμιση μειώνει την προθεσμία αποστολής των ψηφοδελτίων συμφωνούμε.

Στο άρθρο 11, και σε αυτό συμφωνούμε, διότι διευκρινίζεται ο τρόπος κατανομής.

Στα άρθρο 12 και 13 συμφωνούμε.

Στο άρθρο 15, αποσαφηνίζονται ένα σωρό διατάξεις στις οποίες συμφωνούμε.

Και στα άρθρα 16, 17,18,19 και 20.

Βεβαίως, εδώ θέλω να πω, ότι εμείς διαφωνούμε καθολικά και συνολικά, ο Πρόεδρος να εκλέγεται από τον επιτυχόντα συνδυασμό και τον συνδυασμό του δημάρχου. Αυτό, βέβαια, διορθώθηκε και στον προηγούμενο νόμο με προηγούμενη ρύθμιση του νόμου σας- πάλι από 201 μέχρι 2000 εκλέγεται Πρόεδρος ο πρώτος πλειοψηφήσας σύμβουλος του επιτυχόντος του πλειοψηφήσαντος συνδυασμού - πάνω από 2.000 τον παίρνει ο δήμαρχος όπως βλέπετε, κάτι για το οποίο διαφωνούμε κάθετα σε αυτό. Διότι έτσι αλλοιώνεται η λαϊκή βούληση και αντιλαμβάνεστε ότι παραβιάζονται αρχές ισοτιμίας, ισονομίας με όλο αυτό το νομοσχέδιο έτσι όπως είναι. Γιατί εντάσσεται στην δημαρχοκεντρική αντίληψη του εν λόγω εκλογικού συστήματος που στο όνομα της κυβερνησιμότητας καταργεί την αυτονομία των Δημοτικών Κοινοτήτων, καταργεί την ξεχωριστή κάλπη για την ανάδειξη των οργάνων τους και τα καθιστά, στην ουσία, παρακολουθήματα του κάθε δημάρχου. Και ο Πρόεδρος εκλέγεται από το συνδυασμό του δημάρχου αλλά η πλειοψηφία των Κοινοτικών Συμβούλων προέρχεται από το συνδυασμό του.

Στα άρθρα 25 και 26 δηλώνουμε «παρών» και εκεί.

Στα υπόλοιπα συμφωνούμε επιφυλασσόμαστε, όμως για ευρύτερη συζήτηση, βαθύτερη συζήτηση στην Ολομέλεια, όπου εκεί θα εκθέσουμε και τις απόψεις μας με περισσότερο χρόνο για τον δημόσιο χαρακτήρα της υγείας, της δημόσιας υγείας, του δημοσίου συστήματος υγείας αλλά και της τοπικής αυτοδιοίκησης στην υπηρεσία του λαού και των ανθρώπων.

Ευχαριστώ.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ (Προεδρεύουσα της Επιτροπής):** Πριν συνεχίσουμε μόνο, θα ήθελα να μας πει η κυρία Αθανασίου, την ψήφο της επί της αρχής.

Τον λόγο έχει, η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ»):** Επιφυλασσόμαστε, κυρία Πρόεδρε.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ (Προδρεύουσα της Επιτροπής):** Ευχαριστούμε.

Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής της Κ.Ο. του ΚΚΕ):** Ευχαριστώ, κυρία Πρόεδρε.

Η κυβέρνηση με τις Πράξεις ή με την Πράξη Νομοθετικού Περιεχομένου αναφορικά με το ΕΚΑΒ, τι επιβεβαιώνει; Επιβεβαιώνει την επιλογή της - εμείς λέμε την εγκληματική επιλογή της - να διατηρεί τα σοβαρά κενά που υπάρχουν διαχρονικά στο ΕΚΑΒ και τα οποία στοιχίζουν ανθρώπινες ζωές. Και στην ουσία, αρνείται τις μόνιμες προσλήψεις διασωστών, για παράδειγμα, όσοι έχουν αποφοιτήσει από την διετή Σχολή του ΕΚΑΒ, και φυσικά, η κυβέρνηση τι κάνει; Προωθεί τα γνωστά «μπαλώματα» που πάνε μαζί με την ένταση ενίσχυση της επιχειρηματικής δράσης και στον τομέα των διακομιδών.

Συγχρόνως, επιβεβαιώνεται πως χειροτερεύει ακόμα περισσότερο το «πάμε και όπου βγει» που μέσα στην πανδημία μετατράπηκε και έγινε κανονικότητα με εργαζόμενους διαφόρων ειδικοτήτων να αναλαμβάνουν καθήκοντα προκύπτουν, με τους γνωστούς φυσικά κινδύνους που απορρέουν, όπως για παράδειγμα, οι κίνδυνοι που ελλοχεύουν για τη ζωή των ασθενών με τα μικτά πληρώματα των ασθενοφόρων, όταν οι οδηγοί δεν έχουν την ανάλογη εμπειρία και εξειδίκευση για να διαχειριστούν ένα σοβαρό περιστατικό.

Έτσι, το συγκεκριμένο μέτρο, μέσω της Πράξης Νομοθετικού Περιεχομένου, δεν έχει καμία σχέση με την προνοσοκομειακή περίθαλψη, με την περίθαλψη επί τόπου στο σημείο του συμβάντος, παρά εντάσσεται στην πολιτική των περικοπών και των μπαλωμάτων που είναι πιο φθηνά για το κράτος. Επιβεβαιώνεται, δηλαδή, πως η επάρκεια μέσων και η στελέχωσή τους με το απαραίτητο ειδικευμένο προσωπικό δεν χωράει στην πολιτική που υλοποιεί τόσο η κυβέρνηση της Νέας Δημοκρατίας, όπως και το προηγούμενο διάστημα, την προηγούμενη τετραετία, όπως και όλες οι προηγούμενες κυβερνήσεις, εφόσον κυριαρχεί η λογική του κόστους οφέλους. Μάλιστα, η πολιτική που εφαρμόζει η κυβέρνηση της Νέας Δημοκρατίας από την προηγούμενη τετραετία και θα εφαρμόσει και το επόμενο διάστημα αποτελεί κλιμάκωση αυτής ακριβώς της στόχευσης που, στην πράξη, σημαίνει πως αντί για προσλήψεις οδηγών και διασωστών στο ΕΚΑΒ έχουμε την ιδιωτικοποίηση αρχικά των δευτερογενών διακομιδών με κρατικό χρήμα προς ιδιωτικές εταιρείες ασθενοφόρων, αντί για ανανέωση του στόλου τροχήλατων ασθενοφόρων του ΕΚΑΒ εξακολουθούν να κυκλοφορούν πεπαλαιωμένα οχήματα που παρουσιάζουν πολύ συχνά βλάβες, αντί για προσλήψεις γιατρών στο ΕΚΑΒ εξακολουθεί το επικίνδυνο χάος με επιφόρτιση του καθήκοντος συνοδείας βαρέως πασχόντων ασθενών που διακομίζονται από κέντρο υγείας σε νοσοκομείο είτε από νοσοκομείο σε νοσοκομείο, στους γιατρούς των κέντρων υγείας και των νοσοκομείων, ακόμα και σε γιατρούς αγροτικούς ή νέους ειδικευόμενους με ελάχιστη εμπειρία.

Αντίστοιχα, αντί για στόλων ειδικά διαμορφωμένων ως ασθενοφόρων ελικοπτέρων του ΕΚΑΒ και ειδικά διαμορφωμένων ως ασθενοφόρων ταχύπλοων του ΕΚΑΒ, στελεχωμένων από γιατρούς και διασώστες του ΕΚΑΒ, οι διακομιδές από νησιά, για παράδειγμα, εξακολουθούν να ανατίθενται στην Αεροπορία Στρατού ή στην Πολεμική Αεροπορία, όπως και στο Λιμενικό. Μέσα σ’ αυτές τις συνθήκες που διαμόρφωσε και η κυβέρνηση της Νέας Δημοκρατίας όπως και οι προηγούμενες κυβερνήσεις του ΣΥ.ΡΙΖ.Α., του ΠΑ.ΣΟ.Κ. με τις πολιτικές που εφαρμόζονται, φαντάζει άπιαστη πολυτέλεια η άμεση παροχή πρώτων βοηθειών στον τόπο του συμβάντος από εξειδικευμένο υγειονομικό προσωπικό, γιατρούς, διασώστες, κάτι που θεωρείται τελείως απαραίτητο σύμφωνα και με τα σύγχρονα επιστημονικά δεδομένα. Αυτή η εγκληματική πολιτική, διαχρονικά, της υποστελέχωσης και της υποχρηματοδότησης, η ενίσχυση της εμπορευματοποίησης και της ιδιωτικοποίησης της υγείας, η πολιτική, δηλαδή, βάζει την υγεία και τη ζωή μας στη ζυγαριά του κόστους για να αβγατίζουν τα κέρδη των λίγων. Δυστυχώς, όμως, κόστισε, κοστίζει και πολύ φοβόμαστε ότι θα κοστίζει σε ζωές και στο μέλλον.

Μέρος αυτής της αντιλαϊκής πολιτικής είναι και η ρύθμιση της αντίστοιχης Πράξης Νομοθετικού Περιεχομένου για την παράταση της θητείας των γιατρών που μόνο απρόβλεπτη, όπως αναφέρεται στην αιτιολογική έκθεση, δεν είναι, αφού είναι γνωστό το πότε λήγει η θητεία ή πότε συνταξιοδοτούνται οι γιατροί, ώστε έγκαιρα και με βάση το νόμο, δηλαδή τις ισχύουσες διατάξεις, να λαμβάνονται τα αναγκαία μέτρα τα οποία δεν λήφθηκαν ούτε τώρα, ούτε προηγούμενα τα προηγούμενα χρόνια, παρά αποτελεί η συγκεκριμένη Πράξη Νομοθετικού Περιεχομένου μέρος των ρυθμίσεων που το αποτέλεσμά τους είναι η σημερινή απαράδεκτη κατάσταση της υποστελέχωσης των δημόσιων μονάδων υγείας με τα γνωστά έως και τραγικά αποτελέσματα στην υγεία και τη ζωή των ασθενών, στο όνομα, όμως, της μείωσης του κόστους εργασίας των εμπορευματοποιημένων και με επιχειρηματικά κριτήρια λειτουργίας δημόσιων μονάδων υγείας.

Έτσι, λοιπόν, με την πρόβλεψη, για παράδειγμα, της συγκεκριμένης Πράξης Νομοθετικού Περιεχομένου για την παράταση της θητείας των γιατρών άνω των 67 ετών, αντί να ληφθούν όλα τα αναγκαία μέτρα για προσλήψεις, κάλυψη των αναγκών κ.τλ. σε συνθήκες ακόμα μεγαλύτερης μείωσης των γιατρών, λόγω και των καλοκαιρινών αδειών ειρήσθω εν παρόδω, έρχεται η κυβέρνηση και προωθεί αυτή ως λύση με ηλικιωμένους γιατρούς, άνω δηλαδή των 67 ετών, με μειωμένες αντοχές οι περισσότεροι, με προβλήματα υγείας, που θα εντάσσονται στις εφημερίες και στην καθημερινή δουλειά σε δημόσιες μονάδες υγείας που επικρατούν, και το γνωρίζουμε όλοι, συνθήκες πολέμου.

Πρόκειται για ένα μέτρο που όχι μόνο δε λύνει το πρόβλημα, θα το επαναφέρει μετά το τρίμηνο με μεγαλύτερη οξύτητα και ακριβώς πάνω σε αυτό θα πατάει η κυβέρνηση και θα το αξιοποιεί όπως έκανε όλο το προηγούμενο διάστημα. Θα αξιοποιεί και αυτό το στοιχείο ως επιχείρημα για νέα αντιλαϊκά μέτρα, αναδιαρθρώσεις και τα λοιπά που θα κάνουν τα πράγματα ακόμα χειρότερα.

Συνεπώς, αποτελεί στοιχείο της συνεχούς διευρυνόμενης αντίθεσης και αυτό το μέτρο ανάμεσα στις σημερινές δυνατότητες και στον βαθμό αξιοποίησης τους προς όφελος της σύγχρονης υγείας του λαού, αλλά και των σύγχρονων όρων δουλειάς των υγειονομικών.

Εξίσου με το άρθρο 4, αντί για κάλυψη τουλάχιστον όλων των κενών θέσεων, των πάγιων αναγκών σε προσωπικό με μόνιμη σχέση εργασίας στις δημόσιες δομές και ενώ οι ελλείψεις είναι τεράστιες, αντί να προσλάβετε μόνιμο προσωπικό, διαμορφώνετε λίστες ανέργων, δεξαμενή ανέργων, στις υγειονομικές περιφέρειες, από τις οποίες θα αντλείτε επικουρικό προσωπικό με ημερομηνία λήξης, ορισμένου χρόνου και με το κριτήριο της συμπίεσης του κόστους εργασίας όσο γίνεται περισσότερο, αφού αυτό απαιτεί η επιχειρηματική λειτουργία των δημόσιων μονάδων υγείας.

Μάλιστα, στο άρθρο 5 με την πρόβλεψη για εργασία μέσω του δελτίου παροχής υπηρεσιών στον κλάδο Δ.Ε. οδηγών πέραν του ότι δεν γίνεται λόγος για προσλήψεις μόνιμου προσωπικού, αναδεικνύεται και το περιεχόμενο ακριβώς της ευελιξίας στη λειτουργία των δημόσιων μονάδων υγείας που προωθείτε και όσο πάει γιγαντώνεται αυτή η κατεύθυνση, δηλαδή και μέσω αυτού αναδεικνύεται, επίσης, το πολυπληθές νομοθετικό οπλοστάσιο που διαμορφώνει ακριβώς και συμβάλλει προς αυτή την κατεύθυνση της διαμόρφωσης φτηνών εργαζομένων για τις επιχειρηματικές μονάδες υγείας του δημοσίου κατά τα άλλα.

Σε ότι αφορά το άρθρο 3 για τα μονοκλωνικά αντισώματα κανένας δεν θα διαφωνήσει στην απρόσκοπτη διάθεση τους. Η επιφύλαξη μας είναι ότι δεν έχουμε τον τρόπο ελέγχου της διαδικασίας πληρωμής, χωρίς εφαρμογή, δηλαδή, των νόμων περί δημοσίων συμβάσεων και με δεδομένο ότι αρκετές φορές οι διαδικασίες αυτές αποτέλεσαν στοιχείο τουλάχιστον σοβαρών ερωτηματικών όσον αφορά το οικονομικό μέρος.

Μία αναφορά στο άρθρο 25 που αφορά τη διεύρυνση της άρσης του ηλεκτρονικού απορρήτου. Τι κάνει η κυβέρνηση με αυτό; Έρχεται να νομοθετήσει δήθεν, για ακόμα μία φορά για τη διαλεύκανση των όποιων καταστροφών αφού όμως βέβαια αυτή έχει συμβεί και με τη γνωστή συνταγή της αυστηροποίησης ποινών και της μετατόπισης της ευθύνης αποκλειστικά σε συγκεκριμένα πρόσωπα, όπως έκανε και αμέσως μετά το έγκλημα στα Τέμπη.

Με τις συγκεκριμένες αλλαγές που φέρνει με το νομοσχέδιο κάνει ένα βήμα παραπέρα, δηλαδή, συνεχίζει τη διεύρυνση των κακουργημάτων για τη διακρίβωση των οποίων γίνεται η άρση του απορρήτου των επικοινωνιών. Πληθαίνουν οι περιπτώσεις εκείνες, για τις οποίες επιτρέπεται η άρση απορρήτου από τις διωκτικές αρχές, ήδη κατά το στάδιο αναζήτησης υπόπτων για την τέλεση αδικήματος. Πιο συγκεκριμένα, η άρση απορρήτου εμπλουτίζεται με πράξεις του άρθρου 290 του Ποινικού Κώδικα. Επικίνδυνες παρεμβάσεις στην οδική συγκοινωνία, δηλαδή, πράξεις που μπορεί να θεωρηθούν ότι διαταράσσουν την ασφάλεια της συγκοινωνίας στους δρόμους και έχουν ως αποτέλεσμα έως και κάποια γενικά και αόριστα σημαντική βλάβη σε κοινωφελείς εγκαταστάσεις.

Μάλιστα, παραθέτει ενδεικτικά τέτοιες πράξεις, όπως για παράδειγμα η μετακίνηση οχημάτων ή η τοποθέτηση ή η διατήρηση εμποδίων ή και άλλες επίσης γενικά και αόριστα εξίσου επικίνδυνες για την ασφάλεια της συγκοινωνίας πράξεις.

Αντίστοιχα, επιτρέπεται η άρση του απορρήτου για το αδίκημα του άρθρου 291 του Ποινικού Κώδικα, επικίνδυνες παρεμβάσεις στη συγκοινωνία μέσων σταθερής τροχιάς, πλοίων και αεροσκαφών, δηλαδή, για πράξεις που μπορούν να θεωρηθούν ότι διαταράσσουν την ασφάλεια της συγκοινωνίας στα πλοία, στα τραίνα κλπ. και από αυτές μπορεί επίσης γενικά να θεωρηθεί ότι μπορεί να προκύψει κίνδυνος για άνθρωπο.

Σύμφωνα, λοιπόν, με το νομοσχέδιο ακόμα λοιπόν και μια απεργία ή μια απεργιακή φρουρά στο λιμάνι ή ένας αποκλεισμός στην εθνική οδό. Αγρότες για παράδειγμα ή στον σιδηρόδρομο, στα πλαίσια μιας εργατικής λαϊκής κινητοποίησης.

Για να μην περάσουν για παράδειγμα νατοϊκά στρατεύματα νομιμοποιούν την άρση του απορρήτου των επικοινωνιών και αυτό που φαίνεται τελικά είναι ότι η βιασύνη της κυβέρνησης να φέρει αυτές τις αλλαγές σε ένα άσχετο νομοσχέδιο που συζητούμε στην Επιτροπή Κοινωνικών Υποθέσεων, μάλλον εξηγείται από τη βιασύνη της να εμπλακεί η χώρα ακόμη περισσότερο στους επικίνδυνους σχεδιασμούς στην περιοχή, μπροστά και στις δρομολογούμενες εξελίξεις στα ελληνοτουρκικά, που ξέρει ότι θα προκαλέσουν την οργισμένη αντίδραση των εργαζομένων του εργατικού λαϊκού κινήματος. Αυτό όμως που έχουμε να τονίσουμε είναι ότι όσα μέτρα και αν πάρει η κυβέρνηση, και τα άλλα κόμματα όσα στηρίξουν και αυτό το άρθρο, το οργανωμένο εργατικό λαϊκό κίνημα δεν τρομοκρατείται, όλες αυτές οι παρεμβάσεις της κυβέρνησης θα πέσουν στο κενό και φυσικά θα βρίσκουν μπροστά συνεχώς το εργατικό κίνημα και τις διεκδικήσεις του.

Σας ευχαριστώ.

**ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ (Προεδρεύουσα της Επιτροπής):** Ευχαριστούμε. Τον λόγο έχει ο Εισηγητής της Kοινοβουλευτικής Oμάδας του ΠΑΣΟΚ - Κινήματος Αλλαγής, κ. Ιωάννης Τσίμαρης.

**ΙΩΑΝΝΗΣ ΤΣΙΜΑΡΗΣ (Ειδικός Αγορητής της Κ.Ο. του ΠΑΣΟΚ – Κινήματος Αλλαγής):** Κύριε Υπουργέ, κυρίες και κύριοι συνάδελφοι, μετά την ακρόαση των φορέων κατά την προηγούμενη συνεδρίαση πιστεύω ότι εξήχθησαν χρήσιμα συμπεράσματα τα οποία πρέπει να ληφθούν υπόψιν από την Επιτροπή και από το Υπουργείο και να μην αγνοηθούν. Είναι χαρακτηριστικές οι εισηγήσεις, οι τοποθετήσεις και οι έντονες αντιδράσεις των φορέων, των ανθρώπων που επηρεάζονται άμεσα από το υπό ψήφιση νομοσχέδιο και θα πρέπει να μας θορυβήσουν όλους και τον κύριο Υπουργό.

Επί των επιμέρους άρθρων θα ήθελα να κάνω κάποιες επισημάνσεις, δεν θα κάνω για όλα τα άρθρα, θα τα χωρίσω στα δυο και θα μιλήσω για τα μισά άρθρα που αφορούν στον τομέα των κοινωνικών υποθέσεων και για τα μισά που αφορούν στο Υπουργείο Εσωτερικών σήμερα.

Όσον αφορά στο πρώτο άρθρο της από 12/6/2023 ΠΝΠ, θα πρέπει άμεσα να καλυφθούν οι θέσεις προσωπικού, που είναι απαραίτητες για τη λειτουργία των δομών με προσλήψεις μόνιμου προσωπικού. Η ανικανότητα της κυβέρνησης να τρέξει τις προκηρύξεις και να προσλάβει μόνιμο προσωπικό οδηγεί στη νομοθέτηση τέτοιου είδους διατάξεων. Οι ανάγκες σε ιατρικό προσωπικό είναι γνωστές αλλά η κυβέρνηση ουδέν έκανε τα 4 χρόνια της θητείας της. Η έλλειψη σχεδίου και η αναποτελεσματικότητα του δήθεν επιτελικού κράτους έχουν οδηγήσει το ΕΣΥ στην πλήρη απαξίωση και τους πολίτες στο αδιέξοδο. Αν εγκαίρως είχαν προβλεφθεί τα κενά και προκηρύσσονταν ενισχυμένα κίνητρα για κάλυψη των θέσεων δεν θα προβαίναμε σε παραβίαση των εργασιακών δικαιωμάτων του ιατρικού προσωπικού με ασπίδα την αναγκαιότητα λειτουργίας των δομών υγείας και στηριζόμενοι μόνο στην εφαρμογή από πλευράς των ιατρών του όρκου στον Ιπποκράτη.

Όσον αφορά στο δεύτερο άρθρο του νομοσχεδίου, παρατείνονται για άλλη μια φορά οι ρυθμίσεις για την αντιμετώπιση της πανδημίας και προκύπτει επιτακτικά το ερώτημα μέχρι πότε θα νομοθετεί η κυβέρνηση με έκτακτες διατάξεις λόγω πανδημίας; Πότε θα λάβει τέλος αυτή η πρακτική κακής νομοθέτησης και σύναψης συμβάσεων προμήθειας κατά παρέκκλιση και κατ’ επανάληψη της νομοθεσίας περί δημοσίων συμβάσεων και κάθε άλλη διάταξη του νόμου;

Όσον αφορά στο τρίτο άρθρο της ίδιας ΠΝΠ, η ρύθμιση είναι αναγκαία για να διασφαλιστεί η συνεχής και αδιατάρακτη λειτουργία του e-ΕΦΚΑ έως τον ορισμό του νέου διοικητικού συμβουλίου. Ως προς τον τρόπο επιλογής της διοίκησης των οργανισμών του δημοσίου, όπως τα νοσοκομεία, της ΔΥΠΑ, τον e-ΕΦΚΑ και λοιπά, υπενθυμίζουμε την πάγια θέση του ΠΑΣΟΚ ότι όλες οι διοικήσεις οργανισμών και νοσοκομείων θα πρέπει να στελεχωθούν κατόπιν διεθνούς διαγωνισμού αντί της στελέχωσης με κομματικά παιδιά.

Όσον αφορά στο άρθρο 2 της από 5/7/2023 ΠΝΠ, για την κάλυψη των κενών θέσεων του ΕΚΑΒ, σχετικά με το ζήτημα που επιχειρείται να ρυθμιστεί με αυτή την ΠΝΠ, όπως έχουμε πει και στην πρώτη συνεδρίαση, είναι ένα βαθιά πολιτικό ζήτημα. Σχετίζεται με την αντίληψη που έχουν τα πολιτικά κόμματα για την αντιμετώπιση των τραγικών ελλείψεων του ΕΣΥ και του ΕΚΑΒ ειδικότερα. Τούτες τις ώρες που καίγεται η Ελλάδα από άκρη σε άκρη αποτελεί τραγική ειρωνεία η επιλογή της κυβέρνησης να νομοθετήσει τη μετακίνηση προσωπικού από το Πυροσβεστικό Σώμα στο ΕΚΑΒ και θα πρέπει να μας θορυβήσουν και οι ενστάσεις που φέρνουν τόσο οι συνδικαλιστικοί φορείς της Πυροσβεστικής, των ΠΟΕ-ΟΤΑ, όσο και των Σωμάτων Ασφαλείας για την ικανότητα των πληρωμάτων να αντιμετωπίσουν έκτακτα περιστατικά και διακομιδές μετά από μια εξάωρη συνήθως εκπαίδευση ενώ το κατ’ ελάχιστο για να πάρει κάποιος πιστοποιητικό πρώτων βοηθειών διεθνώς αναγνωρισμένο είναι 72 ώρες. Δεν έχουμε απάντηση σε αυτό.

Ακόμα ερωτήματα προκύπτουν, όταν δίνεται η δυνατότητα στα κέντρα υγείας να έχουν έναν αποσπασμένο κι έναν υγειονομικό πάσης φύσεως που σημαίνει, ότι κάποιος κινδυνεύει να δεχτεί πρώτες βοήθειες από μη εξειδικευμένο προσωπικό πράγμα που αυξάνει την επικινδυνότητα για οποιαδήποτε αστοχία. Λαμβάνοντας υπόψη, ότι ουσιαστικά αναφερόμαστε και ζητάμε προσωπικό από υποστελεχωμένες υπηρεσίες να μας το παρέχει, φαίνεται ότι ο στόχος του συγκεκριμένου άρθρου είναι επικοινωνιακός. Θα ήθελα να ξέρω πόσοι από τους 191 αποσπασμένους που είπατε ότι υπάρχουν, αν κάποιος από αυτούς επέστρεψε στην αρχική του υπηρεσία λόγω αναγκών.

Για την αντιμετώπιση του μείζονος αυτού ζητήματος και για το σύνολο της ελληνικής κοινωνίας, είναι κατεπείγουσα η ανάγκη προσλήψεων εκπαιδευμένου τακτικού προσωπικού με σύγχρονη παροχή κινήτρων χωρίς άλλη αναβολή, ώστε να καλυφθούν τα κενά και να λειτουργήσουν κανονικά οι υπηρεσίες και όχι εμβληματικές χωρίς σχεδιασμό υπηρεσιών, που δημιουργούν περισσότερα προβλήματα από όσα λύνουν. Το ΠΑΣΟΚ, έχει σαφείς θέσεις για την ανάταξη του ΕΣΥ, το οποίο αποτελεί και απόλυτη προτεραιότητα μας.

Όσον αφορά για το άρθρο 3, η πανδημία covid 19 ξέσπασε στις αρχές του έτους 2020 και έκτοτε έχουν περάσει τρία και πλέον έτη. Είναι αδιανόητο, η Κυβέρνηση επικαλούμενη τις συνθήκες λόγω πανδημίας να συνεχίζει να νομοθετεί την κατά παρέκκλιση από την κείμενη νομοθεσία σύναψη συμβάσεων και πληρωμή και να μην έχει καταστήσει στις σχετικές συμβάσεις και δαπάνες τμήμα της λειτουργίας του δημοσίου.

Θα αφήσω τα υπόλοιπα άρθρα για την επόμενη φορά και θα περάσω τώρα στο τρίτο μέρος του νομοσχεδίου, στα άρθρα 7 έως 24 του Υπουργείου Εσωτερικών για την Τοπική Αυτοδιοίκηση. Στα άρθρα, για τα οποία η δική μας Επιτροπή είναι αναρμόδια και θα έπρεπε να τα εξετάζει η Επιτροπή Δημόσιας Διοίκησης. Υπογραμμίζω, ότι αυτό αποτελεί κάποια διαδικαστική λεπτομέρεια, αλλά είναι ζήτημα πολιτικής ουσίας. Πιστεύουμε, ότι, είναι απαράδεκτο να στερείτε από τους συναδέλφους μας αρμόδιους βουλευτές της αρμόδιας επιτροπής, από τους συναδέλφους που έχουν τη γνώση της ουσίας των θεμάτων αλλά και την ευθύνη της παρακολούθησης τους μέσα στο χρόνο. Είναι απαράδεκτο να στερείτε τη δυνατότητα να συμμετέχουν στην κοινοβουλευτική επεξεργασία των άρθρων σε επίπεδο επιτροπής, το δικαίωμα να θέσουν ερωτήματα και να συζητήσουν επεξηγήσεις και να λάβουν άμεσες απαντήσεις και διευκρινίσεις τόσο από τους φορείς όσο φυσικά και από τον αρμόδιο Υπουργό. Αυτή η τακτική είναι δηλωτική του πώς αντιμετωπίζει η Κυβέρνηση τη νομοθετική εξουσία. Ως μία διεκπεραιωτή διαδικασία, απλώς επικύρωσης των «αποφασίζουμε και διατάζουμε» του Μεγάρου Μαξίμου και υποβιβάζει και υποτιμά το Κοινοβούλιο.

Για τα άρθρα 7 έως και 24, - γιατί έχω υπάρξει και αυτοδιοικητικός- πριν εκλεγώ βουλευτής, θέλω να υπογραμμίσω πως κανένα από αυτά δεν ετέθη σε δημόσια διαβούλευση στο opengov. Η παραβίαση της διαβούλευσης του θεμελιώδους κανόνα της καλής νομοθέτησης, για εμάς, για την παράταξη που θέσπισε η δημόσια διαβούλευση στο opengov το 2012 με τον νόμο 4048 του 2012, δεν είναι λεπτομέρεια αλλά ζήτημα ουσίας και δημοκρατίας.

Επίσης, μας βρίσκει αντίθετους το γεγονός, ότι τα συγκεκριμένα εκλογικά άρθρα κατατίθενται τέλη Ιουλίου, ενώ, ήδη βρισκόμαστε στην τελική ευθεία για τις αυτοδιοικητικές εκλογές του Οκτωβρίου. Πρόκειται για απαράδεκτη καθυστέρηση της νομοθέτησης, ενώ, μάλιστα δεν αναφέρουν τίποτα απρόβλεπτο, τίποτα έκτακτο παρά μόνο παραμέτρους που οφείλατε να είχατε ρυθμίσει εγκαίρως.

Εισερχόμενος, λοιπόν, στην ουσία των εκλογικών διατάξεων, υπενθυμίζω, ότι το «ΠΑΣΟΚ - ΚΙΝΗΜΑ ΑΛΛΑΓΗΣ» έχει καταψηφίσει το εκλογικό σύστημα για τους ΟΤΑ που θεσπίζονται με το νόμο 4804 του 2021 και με πλήρη πολιτική συνέπεια έκτοτε, δεν έχει υπερψηφίσει σωρεία διατάξεων στο συνεχές ράβε - ξήλωνε επί των ίδιων και των ίδιων εκλογικών άρθρων. Οι τροποποιήσεις που επέρχονται με τα άρθρα του παρόντος νομοσχεδίου είναι σημειακές, χωρίς να ανατρέπουν ουσιωδώς το περιεχόμενο των άρθρων που το 2021 καταψηφίστηκε από την παράταξή μας. Η αξιολόγησή τους από εμάς δεν γίνεται μεμονωμένα παρά μόνο μέσα στο ευρύτερο εκλογικό σύστημα που εντάσσονται και λειτουργούν.

Βεβαίως, δεν θα παραλείψω να αναφερθώ στα άρθρα 13 και 20 για τις κοινότητες. Έχει χαθεί πλέον το μέτρημα στο πόσες τροποποιήσεις έχετε ψηφίσει για το εκλογικό σύστημα των κοινοτήτων. Στο τελευταίο νομοσχέδιο πριν από το κλείσιμο της Βουλής, ο τέως Υπουργός Εσωτερικών και νυν Υπουργός Επικρατείας ο κύριος Βορίδης πέτυχε το νομικά καινοφανές, να φέρει ταυτόχρονα μέσα στο ίδιο νομοσχέδιο δύο άρθρα που τροποποιούσαν την ισχύουσα νομοθεσία με αντικρουόμενο τρόπο προκαλώντας απερίγραπτη σύγχυση στους δήμους. Την ίδια στιγμή, ξέχασε τότε να ρυθμίσει τον τρόπο εκλογής στις κοινότητες άνω των 2.000 κατοίκων.

Εκείνο το λάθος, το λάθος της κυβέρνησης σας, επιχειρείται τώρα να διορθώσετε. Υπενθυμίζω ότι εμείς, μέσω της γραμματέας μας της Κοινοβουλευτικής Ομάδας, ήδη από το 2021 και συνεχώς σε κάθε νομοσχέδιο του Υπουργείου Εσωτερικών τονίζαμε ότι υπάρχει νομικό κενό και είναι αρρύθμιστος ο τρόπος εκλογής προέδρου της κοινότητας άνω των τριακοσίων, όπως ήταν τότε το πληθυσμιακό όριο των κατοίκων. Η κυβέρνηση σας το αρνείτο. Ποιο είναι το αποτέλεσμα; Φτάσαμε τέλη Ιουλίου προ των πυλών των εκλογών για να ρυθμίσετε το θέμα που τονίζαμε στο 2021. Για τα υπόλοιπα άρθρα θα τοποθετώ στην επόμενη συνεδρίαση. Ευχαριστώ.

**ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ (Προεδρεύουσα της Επιτροπής):** Ευχαριστούμε πολύ. Να σας ενημερώσω ότι έχει πρόβλημα το ρόλοι, οπότε ο χρόνος κρατιέται κανονικά στο κινητό και τώρα συνεχίζουμε με τον Ειδικό Αγορητής της Κοινοβουλευτικής Ομάδας Σπαρτιάτες, κ. Κωνσταντίνο Φλώρο.

**ΚΩΝΣΤΑΝΤΙΝΟΣ ΦΛΩΡΟΣ (Ειδικός Αγορητής της Κ.Ο. «Σπαρτιάτες»):** Ευχαριστώ, κυρία Πρόεδρε. Θα ξεκινήσω κατευθείαν επί του θέματος. Άρθρο 1. Βλέπουμε ότι η διάταξη αυτή είναι απόρροια μιας εν γένει κακής διαχείρισης σε ότι αφορά το ανθρώπινο δυναμικό που στελεχώνει το σύστημα υγείας, καθώς αυτό είναι αποτέλεσμα των πενιχρών μισθών των ιατρών που δεν ανταποκρίνονται στην προσφορά εργασίας τους ή στην ελλιπή κάλυψη στέγης των ιατρών της επαρχίας, στα εξοντωτικά ωράρια που τους παρείχε η κυβέρνηση της ΝΔ και εξανάγκασαν, ιδίως τους νέους ιατρούς, να αποχωρήσουν από την Ελλάδα και να απευθυνθούν σε άλλες χώρες με υψηλότερους μισθούς και σαφώς καλύτερες παροχές.

Αυτά, αυτούς τους προβληματισμούς τους ακούσαμε και από τους φορείς στην προηγούμενη συνεδρίαση, ευτυχώς. Αυτή η διάταξη, λοιπόν, τίθεται προς ψήφιση για να κρατήσει τους ήδη εξουθενωμένους ιατρούς που περίμεναν αγωνιωδώς να συνταξιοδοτηθούν σε νοσοκομεία που η δυναμικότητα των κλινών είναι μικρότερη των 300. Η κυβέρνηση οφείλει, λοιπόν, να διαθέσει πόρους για τη στελέχωση και τον επαναπατρισμό των νέων ιατρών σε αυτά τα νοσοκομεία και σαφώς να μη διαθέτει προκλητικές επιχορηγήσεις και σε τηλεπαρουσιαστές τύπου Κοκλώνη.

Λοιπόν, άρθρο 2. Το εξετάσαμε και την προηγούμενη φορά, να μην επαναλαμβανόμαστε. Έχει να κάνει για τις πληρώσεις των θέσεων για βοήθεια στο ΕΚΑΒ από πυροσβεστική, από σώματα ασφαλείας. Είμαστε κάθετα αντίθετοι στο συγκεκριμένο. Τους λόγους, επίσης, τους έθεσαν οι αρμόδιοι φορείς, καθώς αναφέρθηκε ότι παρότι και οι πυροσβέστες και οι Ένοπλες Δυνάμεις, ειδικά οι ΟΤΑ δεν έχουν ίχνος εκπαίδευσης, αλλά και η Πυροσβεστική και οι Ένοπλες Δυνάμεις, λοιπόν, έχουν μία πρώτου βαθμού εκπαίδευση στις πρώτες βοήθειες. Δεν έχουν όμως την εκπαίδευση που τελειώνει ένας απόφοιτος από ΙΕΚ ΕΚΑΒ. Αναφέρθηκαν επίσης και επιβεβαιώθηκε και από τον Πρόεδρο της ΠΟΕΔΗΝ ότι υπάρχουν όντως στην αναμονή χιλιάδες απόφοιτοι του ΙΕΚ ΕΚΑΒ που έχουν τελειώσει και την πρακτική τους. Οπότε η λύση είναι εκεί και όχι σε κάποιο ημίμετρο που έχει και ημερομηνία λήξης 31-12-2023, άνευ λόγου και απλά ένα μπάλωμα επικοινωνιακό.

Συνεχίζουμε στα επόμενα άρθρα. Άρθρο 3 για τα μονοκλωνικά. Τα μονοκλωνικά τα αναφέραμε και την προηγούμενη φορά. Φώναζαν οι ιατροί, οι επιστήμονες και όλοι αυτοί, ήρθε ο Υφυπουργός, ο κύριος Θεμιστοκλέους, τις προάλλες και μας είπε ότι: «Ακούγαμε τους επιστήμονες από έξω», μόνο που ακολουθούσατε συγκεκριμένη ατζέντα. Δεν ακούγατε τους επιστήμονες από έξω. Υπήρχαν και άλλοι επιστήμονες, υπήρχαν και εδώ και βουλευτές, όπως ο κύριος Πολάκης, που λείπει σήμερα, είναι νομίζω συνδεδεμένος μέσω webex, ο οποίος φώναζε για τα μονοκλωνικά, θέλατε να τον βγάλετε και αντιεμβολιαστή, όπως βγάζατε και αντιεμβολιαστές όσους επιλέξαμε να είμαστε λίγο πιο σκεπτόμενοι, να μην βιαστούμε να πάμε να κάνουμε κάποιο εμβόλιο. Κάποιοι δεν το κάναμε καθόλου, δεν υποκύψαμε σε καμία πίεση, σε καμία απειλή που τέθηκε από την κυβέρνηση.

Στη συνέχεια να πούμε ότι το ήδη υποστελεχωμένο Ε.Σ.Υ. δεν φαίνεται πουθενά να το βοηθάει η συγκεκριμένη διάταξη που πάτε να φέρετε. Αντιθέτως, θέλετε να έρθουν γιατροί «ρεζέρβες», γιατί περί ρεζέρβας πρόκειται όταν έρχεται κάποιος να δουλέψει με δελτίο παροχής υπηρεσιών. Αφού πάει όλο αυτό να καλύψει τα κενά που υπάρχουν στο ήδη βεβαρημένο σύστημα του Ε.Σ.Υ..

Αναφέρθηκε, επίσης, ο κύριος Θεμιστοκλέους προχθές συγκεκριμένα ότι η χώρα μας τα κατάφερε στην περίοδο της πανδημίας. Η χώρα μας δεν τα κατάφερε καθόλου στην περίοδο της πανδημίας. Αντιθέτως, αναφέρθηκε σε αριθμό θανάτων βάσει ποσοστών. Μόνο που η Έκθεση Τσιόδρα – Λύτρα, που μάλλον κάποιοι θέλουν να ξεχάσουν, αποδείκνυε το αντίθετο. Ο κύριος Λύτρας λέει: «τα δεδομένα δείχνουν πως το ΕΣΥ αδυνατεί να ανταποκριθεί στον αυξημένο φόρτο με μεγαλύτερες των 400 διασωληνωμένους. Χάνουμε ασθενείς που αναμένεται να ζούσαν αν νοσηλεύονταν υπό άλλες συνθήκες». Τονίζει ότι: «έχουμε κραυγαλέα και απαράδεκτη μεγάλη υγειονομική ανισότητα μεταξύ Αττικής και υπόλοιπης Ελλάδας». Πού λύνεται με την προκείμενη διάταξη όλο αυτό το πρόβλημα που αναφέρει και ο κ. Λύτρας και όλα όσα έχουν αναφερθεί στην Έκθεση του κ. Τσιόδρα με τον κ. Λύτρα;

Έχουμε, επίσης, τον κ. Θεμιστοκλέους να λέει ότι το εμβολιαστικό πρόγραμμα είχε πετύχει. Το εμβολιαστικό πρόγραμμα εν τέλει απέτυχε παταγωδώς. Στόχος ήταν να χτιστεί ένα τοίχος ανοσίας. Εν τέλει δεν χτίστηκε ποτέ. Σε αυτό δεν φταίει οι ανεμβολίαστοι. Φταίει το εμβόλιο που δεν έκανε τη δουλειά του, κάτι το οποίο παραδέχθηκε και η κ. Λινού που είναι εδώ μαζί μας τον Γενάρη του 2023 στην εκπομπή του Γιώργου Παπαδάκη. Διαβάζω ακριβώς τι ανέφερε: «η υποτιθέμενη και πολυδιαφημισμένη ανοσία ουσιαστικά που δήθεν προσέφεραν τα εμβόλια, τελικά γίνεται διάτρητη από κάθε καινούργια μετάλλαξη. Κάναμε τα εμβόλια και εσείς και εγώ, αλλά ξεπερνιέται η ανοσία από την καινούργια μετάλλαξη». Συνεπώς, είχαμε μπάλωμα επί μπαλώματος. Είναι από κάποιο site και έχει και βίντεο της δήλωσής σας στον κ. Παπαδάκη.

**ΑΘΗΝΑ ΛΙΝΟΥ**: Άλλο είπα και ερμηνεύτηκε αλλιώς.

**ΚΩΝΣΤΑΝΤΙΝΟΣ ΦΛΩΡΟΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Σωστά. Είπατε και κάτι άλλο το οποίο ξέχασα. Είπατε ότι η εμπειρία και η πληροφόρηση που δίνετε στους ανθρώπους είναι ανεπαρκής. Ακριβώς αυτό είχατε πει και το λέει και το βίντεο. «Δεν λέμε ποτέ την πλήρη αλήθεια στους ανθρώπους». Ούτε αυτό το είπατε;

**ΑΘΗΝΑ ΛΙΝΟΥ**: Όχι.

**ΚΩΝΣΤΑΝΤΙΝΟΣ ΦΛΩΡΟΣ (Ειδικός Αγορητής της Κ.Ο. «ΣΠΑΡΤΙΑΤΕΣ»)**: Συνεπώς, λοιπόν, είδαμε ότι νοσείς, μεταδίδεις και πεθαίνεις εξίσου είτε είσαι εμβολιασμένος είτε δεν είσαι. Είναι καθαρά θέμα οργανισμού και το μόνο που έπρεπε να γίνει εκείνη την περίοδο, ήταν να τηρήσουμε όλοι τα μέτρα προστασίας που έπρεπε να τηρούμε. Και όπως αρκετοί τηρήσαμε, κάποιοι που δεν κάναμε το εμβόλιο, δεν νοσήσαμε και καθόλου. Δεν έχουμε νοσήσει και μέχρι σήμερα.

Αναφέρθηκε, επίσης, ότι υπήρξε εμβολιασμός κατ’ οίκον. Εμβολιασμός κατ’ οίκον βεβαίως. Όταν τέθηκε το μέτρο προστασίας «αν δεν κάνεις το εμβόλιο, σου δίνω πρόστιμο 100 ευρώ». Μιλάμε για φοβερό μέτρο προστασίας στους ηλικιωμένους, οι οποίοι παίρνουν σύνταξη 330 ευρώ και εσείς τους επιβάλλατε πρόστιμο 100 ευρώ, γιατί δεν θέλανε να κάνουν το εμβόλιο. Δεν είχαν ποτέ πεισθεί από τις πρακτικές που ακολουθούσε η Κυβέρνηση της Νέας Δημοκρατίας. Δεν πείσατε ποτέ γενικότερα. Αυτό φάνηκε από τις κινήσεις πανικού και από τις βιαστικές διατάξεις που φέρνατε συνέχεια. Δεν χρειάζεται να το συζητήσουμε περαιτέρω.

Είπε, λοιπόν, ο κύριος Θεμιστοκλέους - και είναι και μια έμμεση παραδοχή της ανικανότητας να κυβερνήσουν - ότι κάναμε ό, τι έκαναν και οι άλλες χώρες. Αυτό δεν σημαίνει απαραίτητα ότι είναι και το σωστό. Δηλαδή, κάνω ό,τι κάνει ο άλλος. Μάλλον γιατί εγώ δεν μπορώ να σκεφτώ να κάνω κάτι άλλο. Οπότε να αντιγράψω τον άλλον τι κάνει ή να ακολουθήσω κάποια συγκεκριμένη εντολή για να εξυπηρετήσω κάποια συμφέροντα. Καθώς αυτό πήγατε να εξυπηρετήσατε με τα εμβόλια για τις φαρμακευτικές. Το ίδιο πάει να γίνει και αυτή τη στιγμή με τα μονοκλωνικά που θέλουν να έρθουν χωρίς να γίνονται οι διαγωνισμοί. Δηλαδή, πάλι μια αδιαφανής διαδικασία και ένα «σκορποχώρι» στα χρήματα.

Συνεπώς, λειτουργείτε βιαστικά, σε πανικό, κάνοντας συνεχώς ολέθρια λάθη, παραγκωνίζοντας τους υγιείς και σκεπτόμενους πολίτες και λειτουργείτε άκρως εγωιστικά αντί να ακούσετε το λαό. Δεν βρίσκεστε ποτέ στον λαό. Εμείς το καταφέρνουμε και είμαστε πάντα δίπλα τους στο πεζοδρόμιο και στους δρόμους.

Πρέπει να γίνει άμεση πρόσληψη και εκπαίδευση προσωπικού για ΕΚΑΒ. Να μην απλωθεί χέρι σε Πυροσβεστική και Ένοπλες Δυνάμεις, καθώς όπως δήλωσε και ο κύριος Πρόεδρος της ΠΟΕΔΗΝ σε πρόσφατη συνέντευξη, θα υπάρξουν και θύματα, καθώς το ΕΚΑΒ αυτή τη στιγμή δεν χρειάζεται απλά έναν οδηγό να συνοδεύει κάποιον ή να τον μεταφέρει από το σημείο α στο σημείο β, χρειάζεται να έχει και κάποιες γνώσεις, οι οποίοι δυστυχώς είναι εκπαιδευμένοι στην πυροσβεστική και στις ένοπλες δυνάμεις, πόσο μάλλον στους ΟΤΑ. Η πυροσβεστική, να σας θυμίσω, ότι μετά τις πυρκαγιές, γιατί η κυρία Παπακώστα τις προάλλες μου έλεγε ότι σβήνουν τις φωτιές, ασχολήθηκε με τις πλημμύρες, καθώς πλέον δεν έχει μείνει τίποτα που να σταματάει τα νερά. Θα έχουμε μεγάλες πλημμύρες, θα έχουμε απεγκλωβισμούς και πάλι θα τρέχουν αυτοί οι άνθρωποι. Συνεπώς, μέχρι 31/12/23 δεν μπορώ να καταλάβω πού ακριβώς θα αξιοποιήσετε τους πυροσβέστες και να βοηθήσουν και οι ίδιοι για το πρόβλημα που υπάρχει στο ΕΚΑΒ.

Αναφέρετε, επίσης, ότι δεν βρίσκετε κόσμο για το ΕΚΑΒ και ιδιαιτέρως στις απομακρυσμένες περιοχές και τα νησιά. Με τι κίνητρο θα πάει κάποιος να δουλέψει σε ένα νησί, όταν ο μισθός που θα παίρνει και θα χρειαστεί να μετακομίσει με την οικογένειά του θα είναι πάλι στα 700 ευρώ. Θα πρέπει να πληρώνει σπίτια, ρεύματα. Θα φύγει να πάει σε ένα ξένο μέρος για εκείνον για να βοηθήσει, αλλά δεν θα μπορέσει να το κάνει. Θα πνιγεί πάλι οικονομικά. Ούτε εδώ δίνετε κάποια λύση.

Στα υπόλοιπα άρθρα έχουμε αναφερθεί ξανά. Για το άρθρο 25 ανέφερα τη σύμβαση του Saint-Denis. Υπάρχουν τρόποι ελέγχου, αστυνόμευσης, πρόληψης και καταστολής των τυχόν εγκληματικών πράξεων. Το άρθρο 25 είναι άκυρο τελείως, είναι αχρείαστο τελείως, δεν χρειάζεται να σχολιάσω κάτι παραπέρα. Δεν χρειάζεται να καταφεύγουμε στο παραπάνω μέτρο.

Η κάρτα φιλάθλου, είπαμε είναι κάτι που έρχεται αν δεν κάνω λάθος από το 2015, 2016 επί του κ. Κοντονή, έχει διαιωνιστεί μέχρι σήμερα, έχει δοκιμαστεί και σε άλλες χώρες, δεν εμποδίζει κανέναν φίλαθλο να κάνει οποιοδήποτε έγκλημα και πολύ περισσότερο μάλλον αυτό να βοηθήσει και την αστυνομία να το βρει μέσω της κάρτας φιλάθλου. Για παράδειγμα, αυτός καθόταν εκεί, έχει αυτά τα στοιχεία. Δεν βοηθάει κανέναν, δεν τον εμποδίζει η κάρτα φιλάθλου να κάνει το οποιοδήποτε έγκλημα.

Δεν θέλω να τοποθετηθώ περαιτέρω σε άρθρα που δεν είναι της αρμοδιότητας της συγκεκριμένης Επιτροπής, έχουν να κάνουν με το Υπουργείο Εσωτερικών. Προσπαθούν αυτή τη στιγμή εντέχνως να περάσουν κάποια άρθρα που δεν είναι της δικής μας αρμοδιότητας, οπότε επιφυλασσόμαστε και θα επανέλθουμε στην επόμενη Επιτροπή. Ευχαριστώ.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ (Προεδρεύουσα της Επιτροπής):** Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ. Ο. της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ, κυρία Πρόεδρε. Κύριε Υπουργέ, κυρίες και κύριοι συνάδελφοι, όπως πληροφορηθήκαμε ήδη από τις αρχές του τρέχοντος έτους, από το Υπουργείο Υγείας των Ηνωμένων Πολιτειών Αμερικής, οι εκεί συνολικές δηλώσεις επιπλοκών από όλα τα εμβόλια αυξήθηκαν κατά 1.700.000%, ενώ σοβαρές απειλητικές για τη ζωή παρενέργειες είναι 4.400%. Πρόκειται για μια ανακοίνωση σοκαριστική, καθώς δημιουργεί πολύ σοβαρά ερωτήματα για το τι συμβαίνει στην Ελλάδα ως προς το θέμα της παντελούς έλλειψης στην πληροφόρηση αυτών των λίαν σημαντικών ζητημάτων, τα οποία απασχολούν πάρα πολύ μεγάλο ποσοστό του πληθυσμού. Προφανώς και η κυβέρνηση γνωρίζει καλά ότι στις ιδιωτικές συζητήσεις ένα από τα κυρίαρχα ζητήματα είναι η αναφορά σε περιστατικά όπου γνωστοί είτε φίλοι υπέστησαν αιφνίδια περιστατικά χωρίς προηγούμενες ειδοποιήσεις είτε χωρίς πρόδρομα συμπτώματα είτε υπέστησαν χρόνιες δυσλειτουργίες οι οποίες επιμένουν μόνιμα είτε επί μακρό χρονικό διάστημα χωρίς προηγούμενες παθογένειες.

Στην πατρίδα μας αντιθέτως δεν υπάρχει καμία πληροφόρηση για το μείζον αυτό ζήτημα, παρά μόνο όλοι επιχειρούν να μαντέψουν από την αύξηση των θανάτων που καταγράφει η ΕΛΣΤΑΤ στα χρόνια των μαζικών εμβολιασμών. Από εσάς που υποχρεώσατε, που απομονώσατε, που διασύρατε, που σπιλώσατε, που υπεραπλουστεύσατε και διχάσατε μεθοδικά τους συνανθρώπους μας σε καλούς και κακούς, με εμμονικό τρόπο, ακόμα και μήνες μετά την επίσημη λήξη από τα χείλια σας της πανδημίας, που υποτιμήσατε τη νοημοσύνη σκεπτόμενων ανθρώπων, που εκμηδενίσατε επιστημονικές απόψεις και ρίξατε στην επιστημονική πυρά διεθνώς αναγνωρισμένους επιστήμονες με σοβαρές περγαμηνές, που διαστρεβλώσατε ορισμούς όπως εμβόλιο, κοινωνική ευθύνη. Ακόμα φτάσατε στο σημείο να τολμήσετε να ξανά ορίσετε σε επιστήμονες και μη, τον όρο επιστήμη και να αξιώσετε εκβιαστικά τυφλή υπακοή επί ποινή εξοστρακισμού.

Άρθρο 1. Ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας και διασφάλιση συνέχειας στη διοίκηση του ηλεκτρονικού εθνικού φορέα κοινωνικής ασφάλισης ΕΦΚΑ. Με το πρώτο άρθρο δίδεται η δυνατότητα παράτασης έως τέλος Αυγούστου 2023 της παραμονής στην υπηρεσία γιατρών κλάδου ΕΣΥ, των οποίων η υπαλληλική σχέση θα έληγε αυτοδικαίως στο τέλος των ετών 2020 είτε 2021 είτε 2022, λόγω συμπλήρωσης του 67ου έτους της ηλικίας τους και οι οποίοι παραμένουν στην υπηρεσία τους έως την 30/6/23, κατ’ εφαρμογή του άρθρου 63 του νόμου 4999/22. Στην κατηγορία αυτή δεν περιλαμβάνονται όσοι εμπίπτουν στο πεδίο εφαρμογής του άρθρου 95 νόμου 5041/23. Αυτοί είναι οι γιατροί ΕΣΥ που υπηρετούν σε οποιονδήποτε φορέα, με ειδικότητα την αναισθησιολογία, την ακτινολογία, την ιατρική βιοπαθολογία είτε εργαστηριακή ιατρική και γενική και οικογενειακή ιατρική, οι γιατροί κλάδου ΕΣΥ που υπηρετούν σε ΜΕΘ και γιατροί κλάδου ΕΣΥ λοιπών ειδικοτήτων, που υπηρετούν σε νοσοκομεία του ΕΣΥ ή σε οργανικές μονάδες διασυνδεόμενων νοσοκομείων, που συνιστούν ενιαία και αυτοτελή νομικά πρόσωπα δημοσίου δικαίου της νησιωτικής χώρας, με δυναμικότητα μικρότερη των 300 κλινών και γενικά νοσοκομεία, κέντρα υγείας της νησιωτικής χώρας και έχουν ειδικότητα εσωτερική παθολογία, νεφρολογία, παιδιατρική, χειρουργική παίδων και υπηρετούν σε οποιονδήποτε φορέα, καθώς και σε άλλες συναφείς περιπτώσεις και ειδικότητες.

Η παράταση αυτή συνιστά ημίμετρο και δεν αντιμετωπίζει το χρόνιο πρόβλημα της υποστελέχωσης της δημόσιας υγείας. Απαιτούνται άμεσες προσλήψεις νέων γιατρών, προκειμένου να καλυφθούν οι μόνιμες ανάγκες και οι τεράστιες ελλείψεις των υπαρχουσών θέσεων, οι οποίες οδηγούν το δημόσιο σύστημα υγείας σε κατάρρευση, την ίδια στιγμή κατά την οποία νέοι επιστήμονες επιλέγουν την αλλοδαπή για να ασκήσουν την ιατρική, με σαφώς πολύ καλύτερες μισθολογικές αλλά και εργασιακές προϋποθέσεις. Τα προβλήματα αυτά πρέπει να λύσουμε, δίνοντας κίνητρα στους επιστήμονες μας να μείνουν και να στελεχώσουν τα νοσοκομεία της χώρας μας.

Στο 2ο άρθρο προβλέπεται η δυνατότητα σύναψης έως το τέλος Ιουλίου 2023, συμβάσεων προμήθειας μονοκλωνικών αντισωμάτων ή λοιπών φαρμάκων για την αντιμετώπιση του Covid19, περιλαμβανομένων όσων έχουν λάβει οριστική έγκριση με διαδικασία διαπραγμάτευσης χωρίς δημοσίευση διακήρυξης, κατά παρέκκλιση κάθε εθνικής διάταξης με τις προϋποθέσεις της παραγράφου 1 του άρθρου 43 του νόμου 4839/21. Προς τι επείγον του ζητήματος; Γιατί πλέον μετά από τριάμισι χρόνια και μετά από την επίσημη λήξη της πανδημίας, να αποτελεί επείγον ζήτημα η αντιμετώπισή του Covid19, έτσι ώστε να πρέπει να νομοθετηθούν διατάξεις με την ακραία μορφή νομοθέτησης, δηλαδή της πράξης νομοθετικού περιεχομένου, λες και βρισκόμαστε σε πόλεμο; Άλλος ένας ορισμός, τον οποίο η κυβέρνηση διαστρεβλώνει συστηματικά και μάλιστα, με την ίδια πράξη να εφαρμόζονται διατάξεις ως προς τις προμήθειες, κατά παρέκκλιση των οικείων διατάξεων περί δημοσίων συμβάσεων προμηθειών. Γιατί να θεωρείται επείγουσα η προμήθεια μονοκλωνικών αντισωμάτων, τα οποία η κυβέρνηση έφερε στην Ελλάδα πολύ καθυστερημένα, σχεδόν εκτός εποχής, όταν ο ιός είχε ήδη εξασθενήσει, κωφεύοντας στις εκκλήσεις της Ελληνικής Λύσης για την έγκαιρη προμήθεια τους, η οποία θα είχε διασώσει - αν τα είχε προμηθευτεί νωρίτερα - χιλιάδες ζωές και να μη θεωρείται εξίσου πιο επείγουσα η συντήρηση των ήδη υπαρχόντων νοσοκομειακών οχημάτων και η προμήθεια νέων. Διαμοιράσατε τεράστια κονδύλια σε μη επείγουσες ανάγκες και αφήσατε τα ελάχιστα ήδη υπάρχοντα οχήματα, χωρίς ανταλλακτικά, χωρίς οδηγούς και χωρίς προσωπικό. Αφήσατε τα νησιά χωρίς οχήματα, τα νησιά μας στα οποία καταφθάνουν επισκέπτες από τα πέρατα της οικουμένης και κινδυνεύουν να καταλήξουν σε καρότσες αγροτικών οχημάτων, εν είδει νοσοκομειακών οχημάτων, αβοήθητοι και εγκαταλελειμμένοι και δεν αναφερόμαστε σε συνθήκες έκτακτες, σε περιστατικά τυχόν μαζικά, τα οποία δεν είναι δυνατόν να αντιμετωπιστούν. Αναφερόμαστε σε απλές περιπτώσεις, κατά τις οποίες συμβαίνει, όπως είναι πολύ πιθανόν, να έχουμε 2, 3 μεμονωμένα περιστατικά ταυτόχρονα σε δύο άκρες του ίδιου μεγάλου νησιού, όπως η Θάσος ή και η Λήμνος και το μοναδικό ασθενοφόρο να βρίσκεται σε διακομιδή στην άλλη άκρη με δύο ώρες απόσταση και να επιστρατεύονται οι αγρότες των αγροτικών και να κάνουν το γύρο του διαδικτύου διεθνώς και να κάνετε την πατρίδα μας ρεζίλι διεθνώς. Διεθνής ο προορισμός διεθνής και ο διασυρμός.

Δεν έχετε το δικαίωμα να διασύρεται ούτε τη χώρα ούτε το λαό μας. Δεν θα σας το επιτρέψουμε. Γι’ αυτό αντιτιθέμεθα και στο περιεχόμενο της από 5/7/23 Β’ ΠΝΠ. Δεν θα έπρεπε το θεμελιώδες και αυτονόητο ζήτημα της στελέχωσης των πληρωμάτων των νοσοκομειακών οχημάτων να αποτελεί επείγουσα ανάγκη. Δεν θα έπρεπε να φτάσετε στο σημείο να αποτελέσει επείγουσα ανάγκη -τόσο επείγουσα, ώστε να πρέπει να καλυφθεί στο «και πέντε», εν μέσω θέρους, με μη εξειδικευμένο προσωπικό και δανεικούς οδηγούς.

Αλήθεια, πολύ τραγική συγκυρία για την Πυροσβεστική και τον Στρατό, που θα αφήσουν τις μαινόμενες κατακαίουσες πυρκαγιές της Αττικής, της Ρόδου ή της Αιγιαλείας, για να καλύψουν τις επείγουσες ανάγκες των νοσοκομειακών οχημάτων και των συνοδών αυτών . Ανάγκες, τις οποίες δεν θα έπρεπε να έχετε αφήσει να γίνουν επείγουσες. Και μόνον ο τίτλος «επείγουσες» για κάτι τόσο θεμελιώδες και βασικό, καταμαρτυρεί το βαθμό της αδράνειας και της αδιαφορίας σας.

Τρέμουμε στην ιδέα να αρρωστήσουμε ή να τρακάρουμε στην Κάρπαθο, είτε στους Φούρνους, είτε στη Σέριφο. Δυστυχώς, στη Θάσο και στη Λήμνο τα ίδια προβλήματα. Βρισκόμαστε στο έλεος του Θεού και στο φιλότιμο των πολιτών και μόνο.

Επανερχόμαστε στο θέμα των κακών χειρισμών σας στα περί υποχρεωτικού εμβολιασμού και μάλιστα με εμβόλια, τα οποία ούτε δοκιμασμένα σε βάθος 5ετίας ήταν -σύμφωνα με τη διεθνή επιστημονική πρακτική- ούτε και προστατεύουν έναντι των συνεχών μεταλλάξεων και αυτή η αδυναμία τους είναι διαγνωσμένη. Είχε μαλλιάσει η γλώσσα μου να τα λέω σε κάθε Επιτροπή, σε κάθε Ολομέλεια. Η στάση σας αποδεικνύει ότι επιλέξατε συνειδητά να διαστρεβλώσετε τον όρο «επιστήμη» αντικαθιστώντας τον με ένα έκτρωμα δικής σας επινοήσεως, από το οποίο διώκετε κάθε αντίθετη τεκμηριωμένη άποψη, η οποία δεν διώκεται τυφλά ως αιρετική, είτε ως δήθεν αντιεπιστημονική, είτε -ακόμα πιο επικίνδυνα- ως αντικειμενική.

Η αντιεπιστημονικότητα είναι, όμως, όλη δική σας, διότι αναπτύξατε και πολεμήσατε να επιβάλλετε ότι η ιατρική επιστήμη -πάντα κατά τη γνώμη σας- δήθεν πρέπει όχι μόνο να αμφισβητεί, αλλά επιπροσθέτως πρέπει και να φιμώνει και να εκμηδενίζει κάθε αντίθετη γνώμη. Αυτό κάνατε. Γιατί αυτό έκαναν οι υγειονομικοί, τους οποίους θέσατε, εμμονικά, υποτιμητικά για τη νοημοσύνη όλων μας και εκδικητικά, επί μακρόν, σε αναστολή, την οποία μάλιστα συνεχώς παρατείνατε. Τόλμησαν να φέρουν αντίρρηση στην υποχρεωτικότητα, που τόσο αντιεπιστημονικώς τούς επιβάλατε. Αυτοί είναι που υπερασπίστηκαν την επιστήμη έναντι της δικής σας επικίνδυνης αντιεπιστημονικότητας και νηπιακού επιπέδου εμμονής σας. Ισχυριστήκατε επανειλημμένως ότι οι υγειονομικοί σε αναστολή δήθεν δεν σέβονται την επιστήμη. Τα έλεγε ο κ. Πλεύρης, συνέχεια –μέχρι και στην Επίκαιρη Ερώτηση που έκανα.

Διευκρινίστε μας, παρακαλώ, κύριοι, για ποια επιστήμη μιλάτε, ποια επιστήμη εννοείτε, ποια επιστήμη θεωρείτε ότι δεν υπηρέτησαν. Ξεκαθαρίστε πρώτα τη θέση σας απέναντι στους ορισμούς 100ετιών, απέναντι στον ορισμό «ιστορία» και απέναντι στον ορισμό «επιστήμη». Αν εννοείτε αυτό το δημιούργημά σας, το οποίο δεν περιέχει τίποτα το επιστημονικό -ούτε μελέτη, ούτε πείραμα, ούτε συμπεράσματα, ούτε λόγο, ούτε βεβαίως αντίλογο, ούτε καν διάλογο- παρά μόνο επιβολή, ποινές και κυρώσεις άκριτα και αυταρχικά, όπως καμία κυβέρνηση έως τώρα.

Τότε, όλο αυτό είναι πολύ συζητήσιμο.

Απ’ ότι, όμως, φαίνεται, εσείς η Κυβέρνηση ορίζετε ως ιατρική επιστήμη μια διαφορετική μέθοδο, η οποία σπεύδει να εξασφαλίσει το ακαταδίωκτο των υποστηρικτών της –το ακαταδίωκτο για ενέργειες, τις οποίες επέβαλαν στους πολίτες με αυταρχισμό.

Με την ενέργειά σας αυτή, δημιουργείτε την πεποίθηση στους πολίτες ότι φοβάστε, ότι δεν ήσασταν σίγουροι για την αποτελεσματικότητα των εμβολίων και των μεθόδων σας, ότι δεν αισθανθήκατε ασφαλείς, ότι πειραματιστήκατε με τη δημόσια υγεία, χωρίς να μπορείτε να προβλέψετε συνέπειες και παρενέργειες, ότι θέλετε να προστατεύσετε από τη μελλοντική οργή όσους σάς εμπιστεύτηκαν -τους επιστήμονες της Επιτροπής Εμπειρογνωμόνων, τις κατασκευαστικές εταιρείες των εμβολίων, τον κάθε γιατρό που υπέγραψε τον εμβολιασμό.

Αναφερθήκατε, λοιπόν, επανειλημμένως, με πολύ βαρείς χαρακτηρισμούς στους υγειονομικούς σε αναστολή και υποστηρίξατε ότι δήθεν δεν σέβονται τον Όρκο του Ιπποκράτη. Επιτρέψτε μου να τονίσω ότι ο Όρκος του Ιπποκράτη αναφέρεται στη διαφύλαξη της υγείας των ασθενών. Εν προκειμένω, με τον εμβολιασμό που επιβάλατε, εγγυάσθε ότι διαφυλάσσετε τη δημόσια υγεία; Είστε βέβαιος, κύριε Υπουργέ, ότι μη επιστημονικώς δοκιμασμένα εμβόλια είναι 100% ασφαλή για την υγεία των πολιτών; Τότε, γιατί κανένας γιατρός δεν αναλαμβάνει την ευθύνη, δεν γράφει γνωματεύσεις και δεν υπογράφει γι’ αυτά που βλέπει;

Επίσης, προφανώς και γνωρίζετε ότι για την κάθε ιατρική πράξη πρέπει να ενημερώνεται ο ασθενής και να συναινεί και μάλιστα, να συναινεί μετά από πλήρη και ενδελεχή ενημέρωση του. Τούτο και μόνο συνιστά λόγο για το ακαταδίωκτο, το οποίο εσείς με τόση θέρμη σπεύσατε να νομοθετήσετε, προφανώς, διότι η διαφύλαξη της δημόσιας υγείας με τον αμφίβολης ποιότητας και αποτελεσματικότητας εμβολιασμό, σας ενδιέφερε πολύ λιγότερο από την προστασία των υποστηρικτών συνεργατών σας.

Συνεπώς, γνωρίζετε ότι ασέβεια στον όρκο του Ιπποκράτη, συνιστά η παράλειψη και μάλιστα, σκόπιμη, της ενημέρωσης του άμεσα αφορούμενου προσώπου. Ασέβεια στον όρκο του Ιπποκράτη, είναι η παράλειψη προφύλαξης των ασθενών και των προσώπων που υπόκεινται σε κινδύνους από την εφαρμογή των εμβολίων, χωρίς έλεγχο, κινδύνους τους οποίους, όλοι οι επιστήμονες γνωρίζουμε ότι θα ήταν μελλοντικοί, απρόβλεπτοι και σχεδόν βέβαιοι.

Γνωρίζοντας, λοιπόν, τους επερχόμενους κινδύνους στη δημόσια υγεία από τον υποχρεωτικό εμβολιασμό, σπεύσατε, όχι μόνο να μην ενημερώσετε τους πολίτες από τις συνέπειες της παράλειψης δοκιμής των εμβολίων, αλλά και να καταστήσετε τον μεν εμβολιασμό υποχρεωτικό με όλες τις αυταρχικές μεθόδους τις οποίες επιβάλλατε, αλλά και το ακαταδίωκτο των ιθυνόντων. Σε κάθε υγιώς σκεπτόμενο άνθρωπο, λοιπόν, αυτό γεννά τη βεβαιότητα, ότι ούτε εσείς οι ίδιοι δεν γνωρίζατε το είδος και την έκταση των παρενεργειών σε όσους πιέσατε είτε πείσατε είτε πειθαναγκάσατε.

Ο στοιχειώδης σεβασμός και η στοιχειώδης ανάληψη πολιτικής, αλλά και, κυρίως, ανθρώπινης ευθύνης έναντι αυτών που πείσατε, παρασύρατε είτε διώξατε, είναι να παραθέσετε πλήρη και εμπεριστατωμένα επιστημονικά και στατιστικά στοιχεία, όπως γίνεται στις Ηνωμένες Πολιτείες, αλλά και σε προηγμένες ευρωπαϊκές χώρες, σχετικά με τις παρενέργειες, αλλά και τις μακροχρόνιες συνέπειες και ευνόητο είναι, τη σύνδεση της αύξησης των θανάτων με τον εμβολιασμό.

Αυτό εξυπακούεται ότι δεν μπορεί να περιοριστεί, ούτε σε γενικές πληροφορίες ανεπίδεκτης επιστημονικής στατιστικής και ιατρικής εκτιμήσεως, αλλά και ούτε μια φορά. Απαιτείται συνεχής έρευνα, επιστημονική ενημέρωση, επικαιροποίηση των δεδομένων, ενημέρωση των πολιτών και εκστρατεία ίασης των παρενεργειών.

Κύριοι, τονίζουμε για πολλοστή φορά, την τραγική αδράνεια της Κυβέρνησης στον τομέα της δημόσιας υγείας. Είχατε την ευκαιρία στην περίοδο του covid να αξιοποιήσετε τα αυξημένα κονδύλια για τη μόνιμη στελέχωση του ΕΣΥ και ειδικότερα, στις επαρχιακές και νησιωτικές περιοχές, για την αγορά των απαραίτητων μηχανημάτων, εγκαταστάσεων, ασθενοφόρων και πολλών άλλων αναγκαίων και την απεμπολήσατε. Και σήμερα, μετά από τρία χρόνια και πλέον, επιμένετε να νομοθετήσετε πάλι με ημίμετρα. Είναι απαράδεκτο το επίπεδο των υπηρεσιών υγείας που απολαμβάνουν οι Έλληνες, τους οποίους ευθέως εξωθείτε προς τον ιδιωτικό τομέα υγείας.

Η Ελληνική Λύση, επιφυλάσσεται και επί της αρχής και επί των άρθρων. Σας ευχαριστώ.

Στο σημείο αυτό γίνεται η β΄ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Φλώρος Κωνσταντίνος, Αθανασίου Μαρία, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων και Χουρδάκης Μιχαήλ.

**ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ (Προεδρεύουσα της Επιτροπής):**  Ευχαριστούμε πολύ.

Ο λόγος στην Ειδική Αγορήτρια της Κ.Ο. «Δημοκρατικό Πατριωτικό Κίνημα «ΝΙΚΗ», κυρία Ασπασία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «Δημοκρατικό Πατριωτικό Κίνημα «ΝΙΚΗ»):** Καλησπέρα σας κυρία Πρόεδρε, κύριε Υπουργέ, κυρίες και κύριοι βουλευτές.

Ως πρωτοεκλεγείσα βουλευτής με τη «ΝΙΚΗ», αισθάνομαι μεγάλη ευθύνη, διότι ο απλός πολίτης ταλανίζεται από ποικίλα και φλέγοντα ζητήματα, τα οποία χρήζουν αμεσότατης παρέμβασης και λύσεων. Για τη «ΝΙΚΗ» οι λύσεις πρέπει να είναι υγιείς και ιδανικά μόνιμες. Όμως, μόνιμες λύσεις, σημαίνουν έγκαιρη πρόβλεψη των αναγκών. Στην Επιτροπή αυτή καλούμαστε σήμερα να νομοθετήσουμε, δυστυχώς εκ των υστέρων, για σημαντικά θέματα του Υπουργείου Υγείας. Αναρωτιόμαστε, η Κυβέρνηση δεν είχε προβλέψει έγκαιρα τις ανάγκες του Εθνικού Συστήματος Υγείας;

Αναφορικά με τα άρθρα 1 και 3 του σχεδίου νόμου που σχετίζονται με την Πράξη Νομοθετικού Περιεχομένου για ρυθμίσεις για την αντιμετώπιση κατεπειγουσών αναγκών προστασίας της δημόσιας υγείας, έχουμε να παρατηρήσουμε για τα μονοκλωνικά αντισώματα, ότι από τη στιγμή που η Κυβέρνηση διαδέχτηκε τον εαυτό της, η μορφή του κατεπείγοντος για την παραγγελία των μονοκλωνικών αντισωμάτων, εμπαίζει τη νοημοσύνη, τόσο των υγειονομικών, όσο και των πολιτών.

Προς όφελος της δημόσιας οικονομίας του κράτους, η Κυβέρνηση έπρεπε από την προηγούμενη ήδη τετραετία, να είχε προβεί στην αγορά των μονοκλωνικών αντισωμάτων με μειοδοτικό διαγωνισμό, που θα εξασφάλιζε τους συμφερότερους οικονομικούς όρους και όχι με απευθείας ανάθεση. Εξάλλου, τα επιδημιολογικά στοιχεία στην ιστοσελίδα του ΕΟΔΥ σχετικά με τον covid, δεν δικαιολογούν τη μορφή του κατεπείγοντος.

Αναφορικά με το άρθρο 2 του σχεδίου νόμου που επικυρώνει τη δεύτερη Πράξη Νομοθετικού Περιεχομένου για ρυθμίσεις για την κατεπείγουσα στελέχωση των ασθενοφόρων του ΕΚΑΒ και άλλων δομών υγείας, παρατηρούμε ότι οι καθυστερήσεις στις διακομιδές ασθενών λόγω έλλειψης προσωπικού, ανέδειξαν, για μία ακόμη φορά, ένα από τα μεγάλα και πολυάριθμα προβλήματα στο Εθνικό Σύστημα Υγείας.

Δεν έχουν ακόμη στεγνώσει τα δάκρυα των συγγενών του 55χρονου συμπολίτη μας στην Πρέβεζα που «έσβησε» πάνω σε μια καρότσα αγροτικού το οποίο έπαιζε το ρόλο του ασθενοφόρου μιας και ασθενοφόρο του ΕΚΑΒ δεν έφτανε έγκαιρα.

Είναι προφανές πως οι ελλείψεις σε ασθενοφόρα, σε προσωπικό του ΕΚΑΒ, καθώς και σε προσωπικό των νοσοκομείων, ιατρών, επιστημόνων υγείας, νοσηλευτικού προσωπικού και παραϊατρικού δεν προέκυψαν από τη μια μέρα στην άλλη, επομένως θα μπορούσαν να προβλεφθούν.

Η επιτακτική ανάγκη στελέχωσης του ΕΚΑΒ απαιτεί μόνιμο και άρτια εκπαιδευμένο προσωπικό και όχι προσωρινή, εμβαλωματική κάλυψη αναγκών με ανειδίκευτο προσωπικό από το Πυροσβεστικό Σώμα και τις Ένοπλες Δυνάμεις μέχρι να αποκατασταθούν οι ελλείψεις για τη θερινή περίοδο στα νησιά μας. Ίσως μάλιστα ο Υπουργός Υγείας να βρει πολλούς υποψήφιους οδηγούς ασθενοφόρων στη Ρόδο μαζεμένους σήμερα.

Υπενθυμίζουμε ότι το προσωπικό ΕΚΑΒ λαμβάνει εκπαίδευση διάρκειας δύο ετών από δικό του ΙΕΚ, ενώ οι κυβερνητικές ακροβασίες προβλέπουν εκπαίδευση μίας ημέρας. Θεωρούμε το μέτρο επιεικώς απαράδεκτο.

Η «ΝΙΚΗ» προτάσσοντας το δημόσιο συμφέρον θεωρεί αναγκαίες τις άμεσες προσλήψεις και την άρτια εκπαίδευση επαρκούς προσωπικού από μόνιμους ιατρούς, ειδικούς επιστήμονες, νοσηλευτές και παραϊατρικό προσωπικό στις δομές υγείας και στα νοσοκομεία.

Το ΕΚΑΒ απαιτεί κάλυψη από προσωπικό με ένταξη στα βαρέα και ανθυγιεινά καθώς και ασθενοφόρα. Οι επαρχιακές και ακριτικές δομές υγείας της χώρας αξίζουν γενναία οικονομικά κίνητρα για τη στελέχωσή τους. Το ελληνικό Αιγαίο θέλει Έλληνες γιατρούς.

Για το άρθρο 4, οι προσπάθειες της κυβέρνησης για στελέχωση με επικουρικό προσωπικό είναι σταγόνα στον ωκεανό. Τονίζω ότι η περίοδος της πανδημίας θα έπρεπε να είχε θέσει ξεκάθαρα στην αντίληψη της κυβέρνησης τις ουσιαστικές ελλείψεις του συστήματος υγείας. Αυτό το αναφέρω υπεύθυνα ως βιολόγος υγειονομικός που υπηρετώ τη δημόσια υγεία επί 22 έτη.

Το αγαθό της δημόσιας υγείας είναι συνταγματικά κατοχυρωμένο για όλους τους Έλληνες. Όμως σήμερα η λειτουργία της δημόσιας υγείας της χώρας μας βασίζεται αποκλειστικά και μόνο στο φιλότιμο των υπαλλήλων των νοσοκομείων ανεξαρτήτως ειδικότητας και θέσης και προς τιμήν τους.

Η κυβέρνηση μας απέδειξε, δυστυχώς, από την προηγούμενη τετραετία ότι απλά ανακατεύει την τράπουλα με το ήδη υπάρχον προσωπικό υποστελεχώνοντας και συγχωνεύοντας κλινικές προκειμένου να στελεχώσει τις ΜΕΘ. Μάλιστα στην περίοδο της πανδημίας είχε την πολυτέλεια να θέσει σε παράνομη αναστολή καθηκόντων εργασίας 7.500 έμπειρους υγειονομικούς αντί να τους θέσει μέτρα προστασίας.

Η στήριξη του ΕΣΥ με επικουρικούς επιστήμονες οι οποίοι συντηρούν παιδιά και πληρώνουν δάνεια και ενοίκια έχοντας παράλληλα το άγχος της αναμονής για να ανταπεξέλθουν στα προς το ζην μόνο σε δημοκρατική και πολιτισμένη κοινωνία δεν παραπέμπει.

Περαιτέρω με τη διαρκή χρήση επικουρικού προσωπικού εκπαιδεύεται ένας νέος επικουρικός και έπειτα αλλάζει με άλλον επικουρικό ο οποίος χρειάζεται από την αρχή εκπαίδευση. Την κυβέρνηση δεν την νοιάζει το κόστος εκπαίδευσης διαφορετικών ανθρώπων για την ίδια ανάγκη με σπατάλη ανθρωποωρών; Γιατί να μην επενδύουμε στην εκπαίδευση μόνιμου προσωπικού;

Για το άρθρο 5, ο εφιάλτης στα δημόσια νοσοκομεία συνεχίζεται με την πρόσληψη εργαζομένων με μπλοκάκι με πρόσχημα την κάλυψη των αναγκών, δημιουργώντας ένα καθεστώς ιδιωτικής υγείας που καπηλεύεται τις δημόσιες δομές. Αλήθεια όταν ένας ασθενής χειρουργηθεί από ιατρό με μπλοκάκι, την επόμενη ημέρα ποιος ιατρός θα τον παρακολουθεί; Θα έχουμε δημόσια υγεία με ιατρούς περιορισμένης ευθύνης εις βάρος του ασθενή; Ανοίγονται διάπλατα και επίσημα οι πόρτες όχι μόνο για την διείσδυση του ιδιωτικού συμφέροντος στη δημόσια υγεία αλλά και για την περαιτέρω χειροτέρευση των υπηρεσιών υγείας που απολαμβάνει ο πολίτης.

Η «ΝΙΚΗ» θεωρεί ότι το παρόν σχέδιο υποβαθμίζει σε κοινωνικό, πολιτικό και αξιακό επίπεδο τον Έλληνα πολίτη είτε βρίσκεται στη θέση του επικουρικού επαίτη υπαλλήλου είτε στη θέση του βαριά φορολογούμενου πολίτη.

Τέλος, όπως χαρακτηριστικά, είπε ο αρχαίος φιλόσοφος Μένανδρος, «Νόμος πονηρός ανομίαν παρεισφέρει».

Ας μην ψηφίζουμε, επομένως, νόμους πονηρούς.

Σας ευχαριστώ.

**ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ (Προεδρεύουσα της Επιτροπής):** Σας ευχαριστούμε πολύ.

Τον λόγο έχει ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», κ. Μιχαήλ Χουρδάκης.

**ΜΙΧΑΗΛ ΧΟΥΡΔΑΚΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Αγαπητή Προεδρεύουσα, αξιότιμες και αξιότιμοι συνάδελφοι, ήδη, από προχθές τοποθετήθηκα και επί των άρθρων, με συντομία χρόνου, θα το κάνω και σήμερα.

Χαίρομαι, που ο Υπουργός, κ. Χρυσοχοΐδης, μας τίμησε σήμερα, αν και την περισσότερη ώρα είναι στο κινητό του. Ελπίζω να ακούσει κάποια από αυτά που λέω εγώ και, ενδεχομένως, να είχε ακούσει κάποια από αυτά που είπαν οι προηγούμενοι.

Θέλω να θυμίσω, πως το σχέδιο νόμου σε καμία περίπτωση, δεν αποτελεί πραγματική προσπάθεια επίλυσης σημαντικών προβλημάτων. Είναι απορίας άξιο, πως τόσες κοινοβουλευτικές ομάδες, χωρίς να έχουν προσυμφωνήσει κάποια σύμπνοια, όλοι, παρόλα αυτά, συμφωνούμε ότι γίνονται ή φαίνεται να γίνεται μία προσπάθεια μπαλωμάτων και όχι, πραγματικής επίλυσης των όποιων προβλημάτων.

Γίνεται μια προσπάθεια αλλαγής του δημόσιου χαρακτήρα του Εθνικού Συστήματος Υγείας (Ε.Σ.Υ.), το οποίο, αντί να είναι και εθνικό και δημόσιο και καθολικό, αλλάζει τον χαρακτήρα.

Θα θέλαμε να βλέπουμε μια προσπάθεια που να στοχεύει στην πραγματική και μόνιμη θεραπεία των προβλημάτων και όχι, σε αποσπασματικές κινήσεις, με ή χωρίς Πράξη Νομοθετικού Περιεχομένου (Π.Ν.Π.).

Συνολικά, θα πρέπει να στοχεύσει η κυβέρνηση στην κάλυψη πάγιων αναγκών, στην υιοθέτηση και βελτίωση των οργανογραμμάτων, στην αναζήτηση των καλύτερων επιστημόνων και λοιπού προσωπικού στα νοσοκομεία και στους λοιπούς φορείς που παρέχουν υπηρεσίες υγείας και στην υιοθέτηση αυστηρών κριτηρίων εκπαίδευσης και δια βίου εκπαίδευσης.

Αντ’ αυτού, βλέπουμε ότι γίνονται κινήσεις που παρατείνουν την εργασιακή διάρκεια ιατρών, ήδη, μετά τη συνταξιοδοτική τους ηλικία και περισσότερες προσπάθειες μείωσης των παρεχόμενων υπηρεσιών.

Επίσης, από την πρωινή συνεδρίαση της Επιτροπής, πρέπει να μας προβληματίσει ότι αρκετοί εκ των φορέων, αν όχι οι περισσότεροι που τοποθετήθηκαν, όπως οι εκπρόσωποι των πυροσβεστών, των Ο.Τ.Α. και όχι μόνο, εξέφρασαν σημαντικούς προβληματισμούς και για το χαμηλό κομμάτι της προβλεπόμενης εκπαίδευσης που προβλέπεται να έχουν όσοι αποσπαστούν ή μετακινηθούν και για τους σημαντικούς κινδύνους που εμπεριέχει αυτό τόσο για τη δημόσια υγεία όσο και για τους πολίτες, αλλά και οι ίδιοι εξέφρασαν ανασφάλεια σε ό,τι αφορά στις τυχόν ευθύνες που θα αναζητηθούν σε περίπτωση, που υπάρξει λόγω της πλημμελούς εκπαίδευσης, κάποιοι από αυτούς εμπλακούν σε διαδικασίες που θα επιφέρουν αστικές ή άλλου τύπου κυρώσεις ή ευθύνες από συγγενείς θυμάτων.

Επί των άρθρων και πολύ σύντομα, θα υπενθυμίσω αρκετά εκ των όσων είπα την Παρασκευή. Δεν βλέπουμε την αξία και τη σημασία, «του τρία χρόνια μετά την πανδημία», να παρατείνονται εκ νέου συμβάσεις, ειδικά, μάλιστα, όταν δεν γίνεται καμία προσπάθεια μόνιμης στελέχωσης αυτών και όταν στη χρονική στιγμή που θα ολοκληρωθούν, μετά ουσιαστικά θα ξεκινάνε οι γιατροί με «μπλοκάκι», με τα προβλήματα που, ήδη, αναφέρθηκαν. Μικρό αστερίσκο βάζω εδώ, στο κατά πόσο θα είχε νόημα σε υποστελεχωμένες περιοχές ή σε μικρότερα νοσοκομεία, κάτι τέτοιο να συζητηθεί για ειδικές ειδικότητες, που είναι με μικρότερη στελέχωση, όταν θα υπάρχουν ειδικές συνθήκες, όχι όμως, οριζόντια.

Φαίνεται, λοιπόν, ότι λείπει ένας επιτυχής και ολοκληρωμένος προγραμματισμός τόσο στην πρόσληψη όσο και στον σχεδιασμό της στελέχωσης ανάλογα με τον αριθμό, την περιφέρεια, τον πληθυσμό και όλα αυτά τα οποία δεν θα έπρεπε να συμβαίνουν.

Στο άρθρο δεύτερο του πρώτου άρθρου, επίσης, γίνεται αναφορά σε λοιπά φάρμακα. Ποια κριτήρια, κάθε πότε, με ποιον τρόπο θα επικαιροποιούνται και θα οριστικοποιούνται; Ποια είναι αυτά τα λοιπά φάρμακα; Υπάρχουν σημαντικοί προβληματισμοί, που προκύπτουν από τη διατύπωση αυτού του σχεδίου νόμου. Ειδικά, μάλιστα, όταν τυχόν υπαλληλικής σχέσης συγγενών κάποιου Υπουργού ή κάποιου ειδικού συμβούλου, με φαρμακευτικές εταιρείες ή με άλλους φορείς, που θα παραλάβουν χρήματα, δημόσιο χρήμα, θέτουν σε αμφιβολία την αμεροληψία ή θα μπορούσαν να θέσουν σε αμφιβολία την αμεροληψία σε ό,τι αφορά στη χρήση του δημοσίου χρήματος.

Στο άρθρο δεύτερο και στο πρώτο άρθρο του δεύτερου άρθρου, επίσης τίθεται θέμα, που νομίζω τις ημέρες που διανύουμε με την Ελλάδα να φλέγεται, πλέον καθίσταται σαφές ότι η Πυροσβεστική δεν έχει προσωπικό που να περισσεύει και το οποίο να μπορεί να διατεθεί αλλού. Ως εκ τούτου, δεν μπορούμε να συμφωνήσουμε με μια τέτοια διαδικασία, όπως και δεν μπορούμε να συμφωνήσουμε με τη διαδικασία τού να προσλαμβάνονται άτομα με χαμηλότερα κριτήρια, δήθεν επειδή δεν βρίσκονται αρκετοί. Ας τους πληρώσουμε καλύτερα, ειδικά όσοι πρόκειται να μεταβούν σε περιφέρειες απομακρυσμένες, για να μπορέσουμε να στελεχώσουν αυτά τα μέρη.

Ειδικά μάλιστα, όταν στην παράγραφο 5 γίνεται αναφορά για 150 ευρώ ημερήσιας κάλυψης του κόστους στέγασης, είναι φανερό ότι αντιλαμβάνεται το Υπουργείο ότι υπάρχει θέμα αυξημένου κόστους διαβίωσης και σε τέτοιες περιοχές και ίσως θα έπρεπε να αναζητηθούν τρόποι μεγαλύτερης και καλύτερης προσέγγισης εκπαιδευμένου προσωπικού. Σε ό,τι αφορά τώρα πάλι το κομμάτι με την εύκολη πληρωμή και αποζημίωση – πάλι θα το τονίσω αυτό – το «και λοιπών φαρμάκων», θα ήθελα να λάβουμε μια ενημέρωση πώς προέκυψε και με ποια ανάγκη και με ποιους υπολογισμούς, αυτά τα κόστη και αν είχαν να κάνουν με χρήση κακών μοντέλων ή άλλου τύπου κακές αποφάσεις. Προσπερνώ γρήγορα κάποια που ειπώθηκαν για οικονομία του χρόνου.

Πριν φτάσω στα σημεία γ΄ και δ΄, θέλω επίσης να πω ότι, σε ό,τι αφορά στο κομμάτι της πλήρωσης θέσεων διοικήσεων στα νοσοκομεία και σε λοιπούς φορείς, σαφώς και πρέπει να λυθεί αυτό το θέμα μακροπρόθεσμα και θέλουμε να δούμε μια δημόσια διοίκηση η οποία θα έχει τους καλύτερους, μέσα από εθνικούς ή διεθνείς διαγωνισμούς, και δεν θα είναι πολιτευτές που απέτυχαν ή άλλοι ημέτεροι κάποιου κόμματος ή πρώην κόμματος, αλλά πραγματικά θα βάζουμε τους καλύτερους στην καλύτερη θέση, όπως θα κάναμε και στη δική μας ιδιωτική επιχείρηση ή ιατρείο ή ψιλικατζίδικο ή οτιδήποτε. Δεν θα παίρναμε ποτέ κάποιον γνωστό ή δεν θα βάζαμε κάποιον να πιλοτάρει ένα αεροπλάνο αν ήμασταν και εμείς μέσα στο αεροπλάνο, αν δεν ήμασταν σίγουροι ότι θα το πιλοτάρει καλά.

Τώρα σε ό,τι αφορά στο κομμάτι των Μερών Γ΄ και Δ΄, χαίρομαι που σήμερα καθολικά αναφέρθηκε η αναρμοδιότητα της Επιτροπής. Ήταν κάτι που το τόνισα την Παρασκευή. Μου κάνει πάρα πολύ μεγάλη εντύπωση η ελαφρότητα με την οποία αντιμετωπίστηκε αυτό το θέμα, όταν το πρωτοανέφερα και ότι ο Πρόεδρος μάλιστα είπε «πώς κάνεις έτσι, δεν είναι η πρώτη φορά». Εύχομαι να είναι η τελευταία φορά, διότι, όταν υπάρχει ένας Κανονισμός της Βουλής που στο άρθρο 32 λέει ότι «η επιτροπή άλφα κάνει αυτά, η βήτα εκείνα και η γάμα τα άλλα», τότε θα πρέπει αυτό ή να το τηρούμε ή να μην το λαμβάνουμε καθόλου υπόψη.

Σε κάθε περίπτωση, είναι πολύ σημαντικό στο χώρο που βρισκόμαστε να τηρούνται και οι ρόλοι και οι κανόνες και οι διαδικασίες και λόγω αυτού είμαι πάρα πολύ δυσαρεστημένος που δεν δίνεται η δυνατότητα στην αρμόδια Επιτροπή να ασχοληθεί με αυτό που μπορεί και θα έπρεπε. Μάλιστα, εκτός από το απαράδεκτο να ενσωματώνονται άρθρα αρμοδιότητας άλλου υπουργείου στη λάθος Επιτροπή, δεν μας δίνεται στην πράξη, ενώ δεν έχουμε την τυπική εξουσιοδότηση να το κάνουμε αυτό, δεν μας δίνεται ούτε η ουσιαστική δυνατότητα να το συζητήσουμε, δεδομένου ότι ο αρμόδιος Υπουργός ή κάποιος από το αρμόδιο Υπουργείο δεν μας έχει τιμήσει με την παρουσία του.

Επί της διαδικασίας, υπάρχουν σημεία με τα οποία, εν δυνάμει, θα μπορούσαμε να δούμε ότι συμφωνούμε. Υπάρχουν όμως μερικά σημεία τα οποία μας βρίσκουν πολύ αντίθετους, όπως το υπερσυγκεντρωτικό σύστημα το οποίο περιγράφεται και το οποίο αναφέρθηκε και από προλαλήσαντες. Τα προβλήματα που προκύπτουν από την «μέριμνα» για το 60% μελών των δημοτικών και περιφερειακών συμβουλίων να προκύπτουν από τον συνδυασμό που θα πλειοψηφήσει, για το ελάχιστο ποσοστό στα δημοτικά συμβούλια του 3%, για την ανάγκη τού να συμμετέχει κάποιος συνδυασμός τουλάχιστον στο 60% των περιφερειών και επίσης για την ανάγκη τού να κατεβάσει ισοδύναμο αριθμό υποψηφίων όσες είναι και οι θέσεις. Άρα, με αυτό τον τρόπο αποκλείονται μικρότεροι συνδυασμοί και μικρότερες προσπάθειες που θα εκπροσωπούσαν, θεωρώ πιθανώς και με επιτυχία, την κοινότητά τους.

Τέλος να θυμίσω ότι όσα προκύπτουν από το σχέδιο νομού που συζητάμε σήμερα, δεν συνάδουν με τις αρχές καλής νομοθέτησης. Δεν έχει ληφθεί μέριμνα σε ό,τι αφορά τα αληθινά κόστη τα οποία θα προκύψουν από αυτό και οι ΟΤΑ με τον τρόπο τους διαμαρτυρήθηκαν που θα πρέπει να επωμιστούν μέρος εξ αυτών. Οι οικονομικές διαστάσεις, λοιπόν, δεν έχουν περιγραφεί. Δεν έχει ληφθεί υπόψη καμία συναφής πρακτική από την Ευρωπαϊκή Ένωση ή χώρες του ΟΟΣΑ ή άλλα όργανα της Ευρωπαϊκής Ένωσης. Τελευταίο και πολύ σημαντικό, οι κίνδυνοι που προκύπτουν από τη μακροπρόθεσμη συντήρηση αυτού του παθογενούς συστήματος με περισσότερες προσωρινές και εμβαλωματικές λύσεις αντί μόνιμης κάλυψης των αναγκών, όπως ξεκάθαρα φαίνεται και στους μακροπρόθεσμους στόχους που αναφέρονται στην ανάλυση συνεπειών της ρύθμισης, μας βρίσκει αντίθετους και για αυτό επιφυλασσόμαστε για την τελική μας στάση. Ευχαριστώ.

**ΜΑΡΙΑ - ΝΕΦΕΛΗ ΧΑΤΖΗΙΩΑΝΝΙΔΟΥ (Προεδρεύουσα της Επιτροπής)**: Τον λόγο έχει ο κ. Παππάς Πέτρος.

**ΠΕΤΡΟΣ ΠΑΠΠΑΣ:** Κυρία Πρόεδρε, αγαπητοί συνάδελφοι, κάποιες παρατηρήσεις θέλω να κάνω σε σχέση με την κατατεθείσα ΠΝΠ. Πρόκειται για μία εκτός από πρόχειρη και επικίνδυνη προσπάθεια νομοθέτησης. Θα μιλήσω ως γιατρός και ως επειγοντολόγος, έχοντας δουλέψει πολλά χρόνια στο Εθνικό Σύστημα Υγείας και γνωρίζοντας πολύ καλά και πώς λειτουργεί σε όλες τις βαθμίδες του το Εθνικό Σύστημα Υγείας και η πρωτοβάθμια και η δευτεροβάθμια αλλά και η τριτοβάθμια υγεία, και έχοντας πολλές ώρες και ο ίδιος πάνω σε ασθενοφόρα του ΕΚΑΒ, ξέροντας ακριβώς τι συμβαίνει.

Καταρχήν, πρέπει να ξεκαθαρίσουμε-και νομίζω ότι έγινε ξεκάθαρο ίσως όχι στο βαθμό που έπρεπε-το τι σημαίνει να υπάρχει ένα πλήρωμα δύο διασωστών σε ένα ασθενοφόρο, είναι κρίσιμο για την ζωή του ασθενούς, είναι κρίσιμο για την παρέμβαση την οποία κάνει ένας υγειονομικός, να υπάρχουν δύο άνθρωποι με εξειδικευμένες γνώσεις ούτως ώστε να παρέμβουν στο πεδίο, και να παρέμβουν και κατά τη διάρκεια της διακομιδής ενός ασθενούς. Δεν είναι τυχαίο το ότι υπάρχουν δύο άνθρωποι, για να προσφέρουν καρδιοπνευμονική αναζωογόνηση, δύο άνθρωποι για να μπορούν να προσφέρουν εξειδικευμένες υπηρεσίες και κατά τη διάρκεια όπως είπα της διακομιδής. Δεν σημαίνει ότι φορτώνουμε έναν άνθρωπο στην καρότσα και τον πάμε γρήγορα στο νοσοκομείο. Αυτό δεν προασπίζει τη ζωή του συχνά, και είμαστε αρκετοί γιατροί νομίζω εδώ μέσα, γνωρίζουμε ότι για να παρέμβουμε αποτελεσματικά πρέπει να παρέμβουμε επί τόπου και πρέπει ενδεχομένως να παρέμβουμε και ξανά κατά τη διάρκεια.

Οπότε, δεν αντιλαμβάνομαι πώς ένας άνθρωπος με λίγες ώρες εκπαίδευσης, προερχόμενος από έναν άλλο χώρο μπορεί να προσφέρει αυτή την κρίσιμη υπηρεσία, και πως παίζουμε με την ζωή των ασθενών, τη στιγμή που υπάρχουν εκατοντάδες αν όχι χιλιάδες απόφοιτοι του ΙΕΚ ΕΚΑΒ, με εξειδικευμένες γνώσεις και αδυνατώ να αντιληφθώ γιατί τα τελευταία τέσσερα χρόνια αλλά και κατά τη διάρκεια της προεκλογικής εκστρατείας, θα μπορούσαν να γίνουν εκτάκτως οι προσλήψεις αυτές, και κατά παράβαση μάλλον κατά παρέκκλιση της απαγόρευσης προσλήψεων στην προεκλογική εκστρατεία, γιατί δεν δρομολογήθηκε η πρόσληψη μόνιμων διασωστών πληρωμάτων του ΕΚΑΒ όλα τα τελευταία χρόνια, και γιατί δεν ακούσαμε τον Υπουργό και τον Πρωθυπουργό, στις προγραμματικές δηλώσεις να μας λένε ότι θα δρομολογηθεί η πρόσληψη μόνιμων ανθρώπων, έχουμε μια δεξαμενή μια έτοιμη δεξαμενή χιλιάδων ανθρώπων οι οποίοι είναι έτοιμοι να εργαστούν με εξειδικευμένες γνώσεις. Δεν το ακούσαμε Υπουργέ ούτε από εσάς δεν το ακούσαμε από κανέναν και είναι άξιο απορίας, γιατί αναφέρεστε στους επικουρικούς, στη δεξαμενή των επικουρικών. Μα γιατί να έρθει κάποιος να δουλέψει ως επικουρικός, ασχέτως για την κάλυψη των αναγκών τώρα, πρέπει γρήγορα να δρομολογηθούν μόνιμες προσλήψεις προσωπικού.

Ένα δεύτερο κομμάτι και δεν ξέρω, αυτό δείχνει ίσως ανεπάρκεια ή και ελλειμματική γνώση για το τι συμβαίνει στην πρωτοβάθμια φροντίδα υγείας. Έχω δουλέψει για χρόνια σε Κέντρα Υγείας. Αναφέρει ένα άρθρο του νόμου ότι θα μπορούν να καλύπτουν τον ρόλο των πληρωμάτων των ασθενοφόρων υγειονομικό προσωπικό. Αντιλαμβάνεστε τι συμβαίνει άραγε στις εφημερίες της επαρχίας; Νομίζετε ότι υπάρχει περίσσεια υγειονομικού προσωπικού για να ανέβει και στο ασθενοφόρο; Τα περισσότερα Κέντρα Υγείας, λειτουργούν με μία νοσηλεύτρια στην απογευματινή βάρδια, μια νοσηλεύτρια στην βραδινή βάρδια. Ποιος θα ανέβει στο ασθενοφόρο; Και αν υποθέσουμε ότι βρίσκεται αυτό το υγειονομικό προσωπικό, τι θα κάνει, θα εγκαταλείψει τη μονάδα στην οποία βρίσκεται για να ανέβει πάνω στο ασθενοφόρο και να κουβαλήσει ασθενείς, και τι θα γίνουν οι ασθενείς οι οποίοι θα προσέρχονται στην υγειονομική αυτή μονάδα; Είναι μια προχειρότητα, και βάζει και σε κίνδυνο τους εργαζόμενους, εννοώ κίνδυνο για καταγγελίες γιατί θα μπορέσει κάποιος να πει, α δεν ανέβηκε ο νοσηλευτής ή η νοσηλεύτρια που εφημέρευε πάνω στο ασθενοφόρο. Άρα, θα έχει τις συνέπειες του νόμου τη στιγμή που αυτός καλείται να καλύψει μια συγκεκριμένη υγειονομική μονάδα. Δεν υπάρχει προσωπικό για να το κάνει αυτό.

Ακόμη μια παρατήρηση που θέλω να κάνω, είναι σε σχέση με την ιδιωτικοποίηση, η οποία δρομολογείται στο EKAB κι αυτό φαίνεται ήδη, από τα ελικόπτερα τα οποία αν δεν απατό μεν θέλετε να δώσετε στον ιδιωτικό τομέα. Σιγά σιγά αυτό που θα γίνει, είναι να πει το κράτος ότι δεν μπορούμε να βρούμε το προσωπικό, δεν προκηρύσσουμε τις θέσεις. Δεν καταλαβαίνω γιατί, για κάποιους λόγους δεν προκηρύσσουμε τις μόνιμες θέσεις, με τις οποίες μπορούμε να καλύψουμε τα ελλείμματά μας, άρα και στα νησιά εκεί που έχουμε ελλείψεις.

Σιγά σιγά θα δρομολογήσουμε το να δώσουμε ένα κομμάτι αυτών των υπηρεσιών στον ιδιωτικό τομέα, στην αρχή δωρεάν θα το καλύπτουν τα Ασφαλιστικά Ταμεία θα βρει τρόπο ο ιδιώτης σιγά σιγά να βγάλει και κέρδος από αυτό το κομμάτι και τελικά πολίτης να χρεώνεται για την διακομιδή του.

Μια ακόμα παρατήρηση που θέλω να κάνω είναι για τους διοικητές των νοσοκομείων. Είναι μια παθογένεια, η οποία είναι διαχρονική παθογένεια του πολιτικού σκηνικού στην Ελλάδα μια διαχρονική παθογένεια, το να διορίζονται διοικητές σε μια τόσο κρίσιμη υπηρεσία όπως η υγεία, άνθρωποι άσχετοι με την υγεία.

Γυμναστές, εργολάβοι, έμποροι, δεν υπάρχει τομέας της διοίκησης που να μην τον διοικεί ένας άνθρωπος ο οποίος γνωρίζει από τον τομέα αυτόν. Τα στρατόπεδα μας τα διοικούν οι στρατιωτικοί, τα σχολεία μας τα διοικούν οι εκπαιδευτικοί, τα δικαστήρια μας τα διοικούν οι δικαστικοί.

Σε όλο τον κόσμο η υγεία διοικείται, από ανθρώπους με εξειδίκευση και εμπειρία στη διοίκηση της υγείας.

Πότε θα συμβεί αυτό στην Ελλάδα;

Για πόσο καιρό ακόμη θα παρατείνουμε την θητεία ανίκανων διοικητών, διοικητών οι οποίοι δεν έχουν καμία σχέση με το αντικείμενο, διοικητών οι οποίοι ενδεχομένως είναι και επικίνδυνοι, καθώς όταν δεν γνωρίζεις έναν τομέα πώς μπορείς να τον διοικήσεις. Είναι δέσμευση νομίζω και της Νέας Δημοκρατίας και σας καλούμε κύριε Υπουργέ, να απαντήσετε, πότε θα γίνει επιτέλους πραγματικότητα το να διοικούνται τα νοσοκομεία μας από ανθρώπους, που να γνωρίζουνε πώς να διοικούνε νοσοκομεία.

Αυτές τις λίγες παρατηρήσεις, ήθελα να κάνω και θα επαναλάβω τελειώνοντας την τοποθέτηση μου, το ερώτημα τι θα γίνει με τους αποφοίτους του ΙΕΚ του ΕΚΑΒ, οι οποίοι περιμένουν τον διορισμό τους σε θέση μόνιμου προσωπικού.

Είναι μια απορία η οποία δεν απαντήθηκε σε αυτή την συζήτηση. Σας ευχαριστώ πολύ.

**ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ (Προεδρέυουσα της Επιτροπής) :** Τον λόγο, έχειοκ. Αθανάσιος (Νάσος) Ηλιόπουλος

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ακούσαμε και τους φορείς, είναι πάρα πολύ σημαντικό ότι και η ΠΟΕΔΗΝ και οι εκπρόσωποι της ΠΟΕ-ΟΤΑ και οι εκπρόσωποι της αυτοδιοίκησης και οι εκπρόσωποι της πυροσβεστικής, μίλησαν για μια λάθος κατεύθυνση.

Ακόμη ο κ. Εξαδάχτυλος προσπάθησε, όχι με δικές του ευθύνες γιατί δεν υπάρχει άλλη λύση αυτή τη στιγμή, δεν ευθύνεται ο κ. Εξαδάκτυλος ότι φτάσαμε σε αυτή τη στιγμή, εσείς ευθύνεστε γι’ αυτό, αλλά ακόμα και ο κ. Εξαδάκτυλος ο οποίος προσπάθησε να πει περίπου ότι είναι το καλύτερο που θα μπορούσε να γίνει, κατέληξε ταυτόχρονα να λέει, ότι αυτοί οι άνθρωποι δεν χρειάζονται πάρα πολύ σοβαρή εκπαίδευση και ότι δεν υπάρχουν κανόνες για την εκπαίδευση.

Να δούμε λίγο προσεκτικά βλέπουμε άρθρο 1, κατεπείγουσας ανάγκης, άρθρο 2 κατεπείγουσας ανάγκης, άρθρο 3 κατεπείγουσας ανάγκης άρθρο, 4 επιτακτικές ανάγκες και μέσα σε όλο αυτό το πλαίσιο με κατεπείγουσες και επιτακτικές ανάγκες το πρώτο ερώτημα είναι πότε θα το καταλάβει η κυβέρνηση, ότι υπάρχουν αυτές οι κατεπείγουσες και επιτακτικές ανάγκες.

Η Εισηγήτρια σας δεν ξέρω εάν ήταν λάθος, κατά τη διάρκεια της ομιλίας της, τώρα το καταλάβαν, αν έπρεπε κάποιος να δώσει έναν τίτλο σε αυτό που φέρνεται, ο πρώτος τίτλος θα ήταν οι τέσσερις τρόποι για να μην κάνεις μόνιμες προσλήψεις.

Έχετε φέρει ένα νομοσχέδιο, το οποίο έρχεται μέσα σε μια κατάσταση που αυτή τη στιγμή το δημόσιο σύστημα υγείας έχει λιγότερους μόνιμους εργαζόμενους απ’ ότι είχε πριν από την πανδημία, δεν υπάρχει άλλο τέτοιο πράγμα στην Ευρώπη και σε όλο το νομοσχέδιο κάνετε ότι μπορείτε για να μην κάνετε μόνιμες προσλήψεις.

Στο άρθρο 1, έχουμε παρατάσεις, στο άρθρο 2, έχουμε διάθεση προσωπικού, στο άρθρο 4 έχουμε επικουρικό και στο και στο άρθρο 5, έχουμε μπλοκάκια.

Πουθενά οι μόνιμες προσλήψεις, γιατί για έναν απλό λόγο να είμαστε καθαροί εδώ μέσα δεν είναι ζήτημα λάθους, αβλεπείας, δεν είναι ζήτημα ότι δεν γνωρίζετε είναι ζήτημα πολιτικής επιλογής. Η Νέα Δημοκρατία δεν πιστεύει σε ένα δημόσιο σύστημα υγείας, δεν εμπιστεύεται, και με αυτά που κάνετε είναι φανερό, ότι θα κάνετε ότι μπορείτε για να διαλύσετε το δημόσιο σύστημα υγείας.

Άρα, πρώτος τίτλος είναι οι τέσσερις τρόποι για να μην κάνεις προσλήψεις. Ο δεύτερος υπότιτλος είναι ο ένας τρόπος για να συνεχίσει να παρακάμπτει το πλαίσιο για τις δημόσιες συμβάσεις.

Για το άρθρο 3, δεν είναι μόνο τα μονοκλωνικά, είναι και τα λοιπά φάρμακα. Συνεχίζεται να παρακάμπτετε το πλαίσιο για τις δημόσιες συμβάσεις, λέτε ότι υπάρχει ανάγκη και υπάρχουν επιτακτικές και έκτακτες συνθήκες, αλλά δεν είναι τόσο επιτακτικές και έκτακτες έτσι ώστε να κάνετε μόνιμη πρόσληψη προσωπικού, ούτε στο ΕΚΑΒ, ούτε στις υπόλοιπες υπηρεσίες.

Μια μικρή αντίφαση εδώ υπάρχει και αυτή η αντίφαση γίνεται από τον τρόπο με τον οποίο έχετε διαχειριστεί και ιστορικά και το προηγούμενο διάστημα το δημόσιο χρήμα. Όταν κάποιος φτάσει σε αυτό το κατανοεί.

Θέλω να κάνω, όμως, μια ειδική παρατήρηση για το άρθρο 6, είναι η προτελευταία μου παρατήρηση. Το άρθρο 6, αναφέρεται στις διοικήσεις των νοσοκομείων. Κύριε Υπουργέ, θέλω να σας κάνω μία απλή ερώτηση. Η διοίκηση του νοσοκομείου Χαλκίδας, είναι ακόμα στη θέση της;

Οι άνθρωποι, οι οποίοι έβγαλαν ανακοίνωση μετά το θάνατο του εργαζομένου από θερμοπληξία και για πρώτη φορά σε ιατρική ανακοίνωση αισθάνθηκαν την ανάγκη να γράψουν σε παρένθεση «Όχι, διανομέας». Αισθάνθηκαν την ανάγκη, δηλαδή, να πουν, όχι απλά ένα ψέμα, όχι απλά να καλύψουν την αδήλωτη εργασία, αυτή η φράση «Όχι, διανομέας», τη στιγμή που ο άνθρωπος έχει χάσει τη ζωή του, συγχωρέστεμε, αλλά είναι, δείγμα ανθρωπιάς και όσο κρατάτε αυτή τη διοίκηση στη θέση της, την καλύπτεται αυτήν την απανθρωπιά, την κάνετε δικιά σας και της δίνετε πολιτική νομιμοποίηση.

Ελπίζω, πέρα από τι θέλετε να κάνετε με όλες τις άλλες διοικήσεις, να κάνουμε τη συζήτηση για το πως πρέπει να μπαίνουν οι διοικήσεις. Αύριο το πρωί, η διοίκηση του Νοσοκομείου Χαλκίδας, που έγραψε αυτήν την ανακοίνωση, να μην είναι στη θέση της, γιατί το ξαναλέω, αν δεν το κάνετε αυτό, τότε καλύπτετε εσείς, δίνετε πολιτική νομιμοποίηση σε αυτήν την απανθρωπιά.

Τελευταία φράση, άρθρο 25 και εδώ φτάνουμε στον τελευταίο υπότιτλο του νομοσχεδίου. Είναι ένα νομοσχέδιο το οποίο θα έπρεπε να μιλάμε για τις πραγματικά επιτακτικές ανάγκες στο Εθνικό Σύστημα Υγείας, που είναι ανάγκες για ενίσχυση και προσλήψεις. Αν κάποιος δει λίγο ψύχραιμα το άρθρο 25, καταλαβαίνει ότι ο μόνος τομέας στον οποίο θα χρειαστεί να γίνουν προσλήψεις το επόμενο διάστημα στον ευρύτερο δημόσιο είναι η Ε.Υ.Π.. Θα κάνετε προσλήψεις στην Ε.Υ.Π., γιατί, αν κάποιος δει το άρθρο 290 του Ποινικού Κώδικα και τι περιλαμβάνει, που αναφέρεται στις επικίνδυνες παρεμβάσεις στην Οδική Συγκοινωνία , ακόμα και αλλοίωση σημάτων, αν για αυτούς τους λόγους χρειάζεται να κάνουμε άρση απορρήτου, χρειάζεται να προσλάβετε μερικούς χιλιάδες ανθρώπους στην Ε.Υ.Π.. Δεν θα βγει διαφορετικά υλοποίηση αυτού εδώ. Επίσης, με τον τρόπο που το έχει φέρει εδώ νομοθετικά σημαίνει ότι μία κινητοποίηση κατοίκων στο κέντρο της Αθήνας, οι οποίοι διεκδικούν ένα δημόσιο χώρο, εντελώς, τυχαία συμβαίνει αυτές τις μέρες στα Πατησιά και κλείνουνε για λίγο τον δρόμο, εμπίπτουν σε αυτό το άρθρο. Μια κινητοποίηση από αγρότες που κλείνουν έναν δρόμο εμπίπτουν σε αυτό το άρθρο. Μια κινητοποίηση από ένα σωματείο μπροστά στο Υπουργείο Εργασίας, εμπίπτει σε αυτό το άρθρο. Αν σε όλους αυτούς, πρέπει να κάνετε άρση τηλεφωνικού απορρήτου τα πράγματα δεν θα πάνε καλά, όχι ότι έχουμε πάει καλά την προηγούμενη περίοδο, αλλά, νομίζω ότι ξαναλέω θα χρειαστεί να κάνετε μερικές χιλιάδες προσλήψεις στην Ε.Υ.Π. και να παραβιάσετε ακόμα περισσότερο το κράτος δικαίου.

Άρα, με μία φράση είναι φανερό ότι συνεχίζεται μια λάθος πολιτική, λάθος, όχι με όρους τεχνοκρατικούς, λάθους με όρους κοινωνικού αποτελέσματος. Αυτό το λάθος το υπηρετείτε, γιατί το πιστεύετε, αυτή είναι η πολιτική σας κατεύθυνση και θα κάνουμε ό,τι μπορούμε όσο πιο γρήγορα η πολιτική κατεύθυνσή να ανατραπεί. Σας ευχαριστώ.

**ΜΑΡΙΑ-ΝΕΦΕΛΗ ΧΑΝΤΖΗΙΩΑΝΝΙΔΟΥ (Προεδρέυουσα της Επιτροπής):**  Σας ευχαριστώ, πάρα πολύ κύριε Πρόεδρε.

Τον λόγο έχει η κυρία Λινού.

**ΑΘΗΝΑ ΛΙΝΟΥ:** Σας ευχαριστώ πάρα πολύ, κυρία Πρόεδρε.

Κύριε Υπουργέ, εγώ δεν θα μιλούσα, αν δεν είχε τεθεί το θέμα των εμβολιασμών, αλλά με αυτή την ευκαιρία θα πω και την εμπειρία μου για το Ε.Κ.Α.Β.. Αυτό που διαπίστωσα το πρώτο είναι ότι είναι διασπαρμένη η ευθύνη και υπάρχουν κινητές μονάδες που λειτουργούν υπό την αιγίδα του Ε.Κ.Α.Β.. και άλλες που λειτουργούν υπό την αιγίδα ενός Κέντρου Υγείας. Είναι πολύ συχνό το φαινόμενο να βλέπουμε ότι η μία μονάδα έχει διασώστες ή ειδικούς εκπαιδευμένους για το Ε.Κ.Α.Β. και η άλλη μονάδα να έχει μόνο οδηγούς και δεν μπορούν να συνδυαστούν, ώστε να μπορέσουν να παράξουν το αποτέλεσμα. Εκείνο που μας ενδιαφέρει περισσότερο είναι ότι, όταν έχουμε έναν λειτουργό υγείας, ο οποίος είναι διασώστης του Ε.Κ.Α.Β., είτε ένας λειτουργός υγείας που είναι νευροχειρουργός, η κυβέρνηση επιδεικνύει και επέδειξε στο παρελθόν έλλειψη σεβασμού και προς τον ασθενή και προς το υγειονομικό προσωπικό. Είναι, σαν να πούμε, ότι, αφού σε νοσοκομεία της περιφέρειας, δεν υπάρχουν νευροχειρουργός, τέλος πάντων, ας χειρουργήσει ο αγροτικός γιατρός. Το ίδιο λέμε, αν στην Ελλάδα του Ε.Κ.Α.Β., τοποθετήσουμε ένα μη ειδικό, εξαιρετικό πυροσβέστη, αλλά ανίκανο να καταλάβει καν τα βασικά στοιχεία για τον ασθενή.

Αυτό απλώς σαν σχόλιο. Νομίζω, οι προλαλήσαντες έχουν εξηγήσει, γιατί τα περισσότερα από αυτά που έχει το νομοσχέδιο δεν είναι δυνατόν ο ΣΥΡΙΖΑ να το αποδεχθεί, κυρίως προς όφελος των ασθενών και δευτερευόντως προς όφελος των εργαζομένων υγειονομικών.

Τώρα όσον αφορά στον εμβολιασμό θα διαφωνήσω με συναδέλφους άλλων κομμάτων που έθεσαν θέμα ασφαλείας των εμβολίων. Ναι, και τα εμβόλια όπως και όλα τα φάρμακα έχουν κάποιες παρενέργειες αλλά αν θέλουμε να θέσουμε σε τάξη μεγέθους τον κίνδυνο, θα ήθελα να αναφέρω ότι στη χώρα μας και μόνο για κάθε εκατομμύριο ανθρώπων που νόσησαν πέθαναν τουλάχιστον 6000-7000. Για κάθε εκατομμυρίο ανθρώπων που διεθνώς έκαναν το εμβόλιο πέθαναν ένας με δύο το πολύ τρεις άνθρωποι. Επομένως, δεν υπάρχει καμία σύγκριση για το ότι είναι απαραίτητο να έχουμε σαν πρώτη γραμμή άμυνας το εμβόλιο και δεν έχουν καμία σχέση με αυτά που ανέφερε ο συνάδελφος των «Σπαρτιατών» με αυτά που έχω δηλώσει επανειλημμένα σε όλη την πορεία στη διάρκεια της πανδημίας.

Όμως, όσον αφορά στα πολυκλωνικά, όπως και κάθε άλλο φάρμακο θα έπρεπε να υπάρχει κανονική διαδικασία προμήθειας που να μελετάμε, σύμφωνα με το νόμο τις τιμές των φαρμάκων ανά τον κόσμο ή στην Ευρώπη και να διαχειριζόμαστε και να αγοράζουμε τόσα φάρμακα όσα χρειαζόμαστε. Και είναι προφανές, ότι αν επιτύχουμε επαρκώς στην ουσία μέσω των εμβολίων θα χρειασθούν ελάχιστα μονοκλωνικά. Και επιπλέον, με τις αλλαγές που γίνονται στη γνώση και στην παραγωγή των μονοκλωνικών μπορεί να είναι εντελώς διαφορετικά αυτά που θα κυκλοφορήσουν σύντομα και να χρειαζόμαστε κάποια διαφορετικά όπως μπορεί να είναι και διαφορετικές οι μορφές της πανδημίας ή τα στελέχη του κορονοϊού και να αντιμετωπίζονται με διαφορετικού τύπου θεραπείες.

Τώρα, ως προς το αν τελείωσε - αυτό το λέω ιατρικά πιο πολύ - η πανδημία ή όχι ούτε ο Παγκόσμιος Οργανισμός Υγείας δεν δήλωσε ότι τελείωσε η πανδημία, αλλά παγκοσμίως έχουμε καταφέρει να ελέγξουμε επαρκώς τη νόσο μέσω της ανοσίας και των εμβολίων και μέσω της υπάρχουσας θεραπείας, ώστε να μην αποτελεί παγκόσμιο κίνδυνο.

Ευχαριστώ.

**ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΟΥ (Προδερεύουσα της Επιτροπής):** Ευχαριστούμε.

Τον λόγο έχει ο κ. Γαβρήλος.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ, κυρία Πρόεδρε.

Κύριε Υπουργέ, η κυβέρνηση έχει μια νωπή εντολή, ωστόσο δεν έχει καμία «λευκή επιταγή» ούτε από τον ελληνικό λαό ούτε πολύ περισσότερο από την Αξιωματική Αντιπολίτευση τη στιγμή, μάλιστα, που έχει διαχειριστεί τις τύχες της πατρίδας τα τελευταία τέσσερα χρόνια.

Πραγματικά, με αυτή την Πράξη Νομοθετικού Περιεχομένου που αφορά στην στελέχωση του ΕΚΑΒ, νομίζω ότι πλέον αναρωτιόμαστε για ποιο επιτελικό κράτος μιλάμε αλλά και γενικά για ποιο κράτος χώρας της Δυτικής Ευρώπης μιλάμε, όταν μάλιστα, δεν έχουμε να κάνουμε με μία έκτακτη κατάσταση η οποία θα μας υποχρέωνε να ερχόμαστε σήμερα με μορφή νομοσχεδίου να νομιμοποιήσουμε μία Πράξη Νομοθετικού Περιεχομένου και με την ψήφιση ασφαλώς ενός νόμου που θα αποκαθιστά βασικές υπηρεσίες του κράτους που είναι αυτές της υγείας.

Έμεινα έκπληκτος από την απάντηση που μας έδωσε ο εκπρόσωπος του αρμόδιου Επιστημονικού Συλλόγου, του κατά βάση Επιστημονικού Συλλόγου της χώρας, του Ιατρικού Συλλόγου, όταν μπροστά εδώ μπροστά μας ακούστηκε να λέει ότι «δεν είναι και τόσο σοβαρό κάποιοι άνθρωποι από το Πυροσβεστικό Σώμα, από τα από τον Στρατό, από τους ΟΤΑ να αναλάβουν να προσφέρουν αυτές τις υπηρεσίες»! Και πραγματικά έμεινα έκπληκτος, γιατί ο ίδιος ο εκπρόσωπος κατ’ επανάληψη βλέποντάς τον και σε τηλεοπτικές εκπομπές έχει στηλιτεύσει για ζητήματα, κυρίως επιστημοσύνης στον χώρο της υγείας, τον οποιονδήποτε είτε από τον ιδιωτικό τομέα είτε από τον δημόσιο τομέα, που πραγματικά, δεν μπορεί να ανταποκριθεί στον «Όρκο του Ιπποκράτη». Και ασφαλώς η απάντηση εδώ του εκπροσώπου του Επιστημονικού Συλλόγου περισσότερο ταίριαζε σε απάντηση κυβερνητικού εκπροσώπου παρά σε απάντηση ενός εκπροσώπου φορέα που τον καλέσαμε εδώ στη Βουλή.

Το λέω και επιμένω σ’ αυτό γιατί νομίζω ότι η παρέμβασή του, αλλά και η απάντησή του, ξεπέρασε κάθε όριο.

Κύριε Υπουργέ, τα προβλήματα στον χώρο της υγείας είναι γνωστά και είναι προβλήματα χρόνων. Μπορεί να μας άφησε πίσω η περίοδος των μνημονίων, αλλά είχατε τέσσερα ολόκληρα χρόνια να γίνει ανασύσταση στο εθνικό σύστημα δημόσιας διοίκησης. Φαίνεται, όμως, παρότι περάσαμε από αυτήν τη δοκιμασία της πανδημίας, μέλημα σας και πολιτική σας δεν ήταν αυτό.

Ασφαλώς, πολλοί έχουν πει ότι εάν δεν ήταν η περίοδος της πανδημίας ενδεχομένως να είχατε ξεκινήσει την υλοποίηση των πολιτικών σας που δεν είναι άλλη από την απαξίωση του εθνικού δημόσιου συστήματος υγείας και, ουσιαστικά, την είσοδο ιδιωτών μέσα στις υποδομές που οι Έλληνες φορολογούμενοι τόσα χρόνια έχουν στήσει, προκειμένου να έχουν οι Έλληνες πολίτες σοβαρές αξιόπιστες υπηρεσίες υγείας. Ένα Εθνικό Σύστημα Υγείας που καταρρέει γιατί αποστελεχώνεται, λείπει πολύ μεγάλος αριθμός ιατρικού προσωπικού αλλά και νοσηλευτικού προσωπικού και ένα Εθνικό Σύστημα Υγείας που δεν μπορεί να στηριχτεί ασφαλώς και στο ΕΚΑΒ και ερχόμαστε σήμερα να συζητάμε γι’ αυτές τις αδυναμίες του που προσπαθούμε να καλύψουμε με παρεμβάσεις που, πραγματικά, δεν τιμούν ένα κράτος της δυτικής Ευρώπης, του δυτικού κόσμου.

Θα ήθελα να αναφερθώ, κλείνοντας, και στα ιδιαίτερα προβλήματα που αντιμετωπίζει ένα περιφερειακό νοσοκομείο, όπως είναι αυτό το Γενικό Νοσοκομείο Αργολίδας με την υποστελέχωση των τελευταίων ετών, με 45 περίπου κενά στις οργανικές θέσεις ιατρών και, ασφαλώς, με ένα ΕΚΑΒ που δεν μπορεί να ανταποκριθεί στις υποχρεώσεις του, όταν ακόμη κι εάν είναι πλήρες σε αριθμό προσωπικού οι ανάγκες της παιδιατρικής κλινικής ή οι ελλείψεις στο ακτινολογικό το υποχρεώνουν να κάνει διακομιδή ακόμη και για να δοθούν οδηγίες σε ένα μικρό παιδί από την Αργολίδα να ανέβει στην Αθήνα και να επιστρέψει πίσω ή για να κάνει μία απλή ακτινολογική εξέταση φεύγοντας από το νοσοκομείο του Άργους να πηγαίνει στην Τρίπολη, στην Κόρινθο, στην Αθήνα και να επιστρέφει πίσω. Καταλαβαίνετε ότι όλα αυτά συνδέονται μεταξύ τους, τόσο το αναγκαίο ιατρικό προσωπικό που είναι ελλειμματικό για το Γενικό Νοσοκομείο και που δημιουργεί προβλήματα, όσο τελικά και το ΕΚΑΒ.

Κλείνοντας, με αυτές τις σκέψεις που κατέθεσα νομίζω ότι πρέπει να αλλάξετε πολιτική. Η κοινωνία, η χώρα έχει ανάγκη από ένα ισχυρό Εθνικό Σύστημα Υγείας. Αλλάξτε πολιτική όσο είναι καιρός. Αυτό μας το έδειξε και μας το είπε και η πανδημία. Εάν δεν υπήρχε το δημόσιο σύστημα υγείας ενδεχομένως να είχε καταρρεύσει συνολικά το κράτος μας. Εσείς τάζατε στον ελληνικό λαό αποτελεσματικότερο και επιτελικό κράτος, πετούσατε, ουσιαστικά, πέτρες με τις πολιτικές σας και με τη βούλησή σας, με τις παρεμβάσεις σας στο Εθνικό Σύστημα Υγείας, αλλά αυτό ήταν που κράτησε όρθιο και το κράτος αλλά και την κοινωνία στα δύσκολα χρόνια της πανδημίας.

**ΜΑΡΙΑ – ΝΕΦΕΛΗ ΧΑΤΖΗΙΩΝΝΙΔΟΥ (Προεδρεύουσα της Επιτροπής)**: Ευχαριστούμε.

Τον λόγο έχει ο κ. Υπουργός.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας)**: Ευχαριστώ πολύ, κυρία Πρόεδρε.

Κυρίες και κύριοι συνάδελφοι, σας ευχαριστώ όλες και όλους για τις τοποθετήσεις σας. Επιτρέψτε μου να απαντήσω σε ορισμένες αναφορές σας και, βέβαια, στη δεύτερη ανάγνωση, αλλά κυρίως στην Ολομέλεια, θα τοποθετηθώ ολοκληρωμένα.

Έρχεται σήμερα εδώ μια Πράξη Νομοθετικού Περιεχομένου. Η Πράξη Νομοθετικού Περιεχομένου είναι μια έκτακτη συνθήκη νομοθέτησης και τούτο διότι υπάρχουν περίοδοι κατά τις οποίες είτε συμβαίνουν έκτακτα γεγονότα όπου η δημοκρατία, το δημοκρατικό καθεστώς, το Σύνταγμά μας, ο Κανονισμός της Βουλής προβλέπει έκτακτες διαδικασίες, είτε υπάρχουν έκτακτα φαινόμενα, προβλήματα τα οποία πρέπει να καλυφθούν αμέσως και δεν υπάρχει η δυνατότητα άμεσης νομοθέτησης.

Αυτή η πρακτική ήταν πολύ συνήθης κατά τη διάρκεια της πανδημίας και σιγά σιγά ξανά μπήκαμε στην ομαλότητα. Βρεθήκαμε αμέσως μετά τις εκλογές σε ένα διάστημα που η Βουλή ουσιαστικά ολοκλήρωσε τις διαδικασίες της. Η νέα Βουλή μετά από δεκαπέντε ημέρες και συνεπώς έπρεπε να νομοθετηθεί εκτάκτως με πράξη νομοθετικού περιεχομένου η ρύθμιση που αφορούσε στη συγκρότηση, την οργάνωση και αποστολή πληρωμάτων ασθενοφόρων στα νησιά και στις δυσπρόσιτες περιοχές πληρωμάτων.

Επ’ αυτού ακούστηκαν μια σειρά από ενστάσεις που είναι αυτονόητες και είναι και αυτονόητη η άποψη του καθενός σας πάνω στο συγκεκριμένο ζήτημα. Κάποιοι από εσάς είναι και ειδικοί, γιατί τυχαίνει να είναι υγειονομικοί. Αλλά ούτε εγώ υποστηρίζω ότι λύνουμε το πρόβλημα των πληρωμάτων ασθενοφόρων και την κάλυψη ΕΚΑΒ στα νησιά οριστικά και αμετάκλητα με το να στείλουμε 200 περίπου στρατιωτικούς - Επαγγελματίες Οπλίτες στις περιοχές αυτές για να καλύψουν τις ανάγκες.

Και σας ρωτώ. Μέχρι τώρα τι γινόταν εκεί; Όχι πέρσι και πρόπερσι. Όλα τα χρόνια τι γίνεται στα νησιά; Πως οι άνθρωποι αυτοί εκπληρώνουν τις ανάγκες τους εκεί; Αυτά τα νησιά που δεν είχαν στα κέντρα υγείας οδηγούς, που δεν είχαν πληρώματα, πως εκπληρώνουν τις ανάγκες τους; Αυτό δεν το απαντάει κανείς και έπρεπε εμείς, ως κυβέρνηση, η πολιτεία, το κράτος, να παραμείνει αδρανές, να μην καλύψει αυτές έστω και προσωρινά για να καλύψουμε ποιες απόψεις; Τίνος τις απόψεις;

Μήπως αυτών που λένε, γιατί δεν προσλαμβάνετε μόνιμο προσωπικό; Πότε να το πάρουμε το προσωπικό; Μπορούσε να προσληφθεί το προσωπικό αυτό τις προηγούμενες εβδομάδες; Μπορούσε να προσληφθεί τα επόμενα χρόνια ενδεχομένως. Ακούω, λοιπόν, εδώ ότι υπάρχουν χιλιάδες αδιόριστοι με πτυχία από τα ΙΕΚ/ΕΚΑΒ. Που είναι αυτοί; Άμα τους βρείτε εσείς πείτε μου και εμένα να τους πάρουμε. Δεν υπάρχει προσωπικό. Το ΕΚΑΒ προκήρυξε τα τελευταία τρία χρόνια 330 θέσεις και βρήκε μόνο 180.

Προκηρύξαμε για δύο χρόνια 250 άτομα. Πάλι θα λέτε για μόνιμους; Είναι για διετείς συμβάσεις, οι οποίοι, στη συνέχεια μέσα από τη διαδικασία του ΑΣΕΠ οι άνθρωποι αυτοί ουσιαστικά γίνονται μόνιμοι με την επιδότηση και την πριμοδότηση που γίνεται από τη διαδικασία του ΑΣΕΠ. Κανονικά, αξιοκρατικά και πολύ νόμιμα. Γιατί δεν έρχονται; Άρα, λοιπόν, εδώ υπάρχει ένα ζήτημα κάλυψης των αναγκών.

Τώρα υπάρχει μια άλλη αιτία, για το ποσόν το οποίο παίρνουν. Το ύψος των αποδοχών τους. Κοιτάξτε να δείτε, η χώρα αυτή τη στιγμή κάνει ένα άλμα προς τα εμπρός οικονομικό. Ήταν κάποιες συγκεκριμένες οικονομικές συνθήκες που είχε η χώρα, σιγά σιγά τις βελτιώνει, αυξάνονται οι μισθοί, αυξάνονται οι συντάξεις, αυξάνονται οι αποδοχές των εργαζομένων. Τι πρέπει να γίνει; Από τη μια μέρα στην άλλη θα αυξηθούν οι μισθοί και θα πάνε στα ύψη; Είναι λογική αυτή; Υπάρχει πουθενά στη δημοκρατική μας λειτουργία όλα αυτά τα χρόνια;

Συνεπώς, ας προσγειωθούμε λίγο και ας μιλήσουμε πραγματικά γι’ αυτό το συγκεκριμένο ζήτημα. Έγινε αυτή η πρώτη πρωτοβουλία, πήγαν 190 άτομα περίπου στα νησιά και πιστεύω ότι οι άνθρωποι αυτοί θα προσφέρουν τις στοιχειώδεις υπηρεσίες, έτσι ώστε να μην είναι κενά τα πληρώματα των κέντρων υγείας στα νησιά μας, που έχουν ένα κέντρο υγείας, έχουν κάποιους λίγους γιατρούς και έχουν κάποιο λίγο προσωπικό.

Αντιμετωπίσαμε και ζήτημα στέγασης των ανθρώπων αυτών διότι δυστυχώς σε πολλές περιπτώσεις σε νησιά, όπως έχουν διαμορφωθεί οι συνθήκες, είναι δύσκολη η στέγη. Το ίδιο συμβαίνει για τους δασκάλους, τους καθηγητές, τους γιατρούς και όλους τους υπαλλήλους που τοποθετούνται στα νησιά μας. Αυτό είναι το ένα ζήτημα.

Άρα, τελειώνω ως εξής με αυτό το θέμα. Έχουμε προκηρύξει 250 θέσεις, η προθεσμία λήγει την Παρασκευή που μας έρχεται, σε τέσσερις ημέρες. Ελπίζω ότι θα βρούμε τους 250, με διετείς συμβάσεις, παρακαλώ. Ελπίζω ότι θα βρούμε.

**ΑΘΗΝΑ ΛΙΝΟΥ:** Ομιλεί εκτός μικροφώνου.

**ΜΑΡΙΑ-ΝΕΦΕΛΗ ΧΑΤΖΗΙΩΑΝΝΙΔΗ (Προεδρεύουσα της Επιτροπής):** Σας παρακαλώ μην γίνεται διάλογος.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Σας επαναλαμβάνω και πάλι, εγώ δεν υποστήριξα ότι αυτό λύνει οριστικά το θέμα αλλά επαναλαμβάνω δεν υπήρχε κανείς εκεί μέχρι τώρα και υπήρξε μια πραγματικά γενναία απόφαση να σταλεί προσωπικό στις περιοχές αυτές, που κάνει τον οδηγό του ασθενοφόρου μαζί με το γιατρό, μαζί τον νοσηλευτή και σώζουν ζωές. Ναι, όπως το λέω. Εδώ δεν κάνουμε θεωρία. Όταν ασκούμε διοίκηση, όταν ασκούμε την κυβέρνηση πρέπει να παίρνουμε μέτρα για να σώζουμε τις ζωές των ανθρώπων. Αυτή είναι η αποστολή μας να υπηρετούμε τους πολίτες και αυτό κάναμε. Βάλαμε, λοιπόν, τους 250, περιμένουμε.

Απορώ όμως με κάτι άλλο. Εγώ δεν θέλω να μπω σε αντιπαράθεση αλλά μη μου λέτε ότι αυτά που έγιναν επί ΣΥΡΙΖΑ τότε, έγιναν αλλά ήταν άλλες συνθήκες. Λοιπόν, επί ΣΥΡΙΖΑ το 2016 με το άρθρο 78 του νόμου 4368/2016 νομοθετήθηκε ακριβώς η ίδια διάταξη. Πανομοιότυπα. Πανομοιότυπη διάταξη που έλεγε ότι στα Κέντρα Υγείας των νησιών θα πηγαίνουν στρατιώτες ή πυροσβέστες και στη συνέχεια με απόφαση του επιστημονικού συμβουλίου του ΕΚΑΒ, αυτό επεκτάθηκε και στο ΕΚΑΒ και στα Κέντρα Υγείας, γιατί κάνετε κριτική τώρα; Πολύ σωστά τα κάνατε τότε. Σωστά, είχατε πρόβλημα και εσείς, την εποχή εκείνη υπήρχε πρόβλημα επί ΣΥΡΙΖΑ. Τι κριτική κάνετε τώρα;

Να σας πω και κάτι άλλο; Άκουσα τον κ. Ηλιόπουλο, αυτός ο λόγος ο δηλητηριώδης, ο αφοριστικός λόγος, που λέει αφοριστικά, ότι «εσείς θέλετε να ιδιωτικοποιήσετε το σύστημα υγείας».

Ποιος το λέει αυτό; Από πού προκύπτει αυτό; Από ποιες δράσεις της κυβέρνησης προκύπτει αυτό; Αλλά αυτός ο λόγος αγαπητοί και αγαπητές συνάδελφοι, αυτός ο λόγος έχει καταδικαστεί πριν από 15 με 20 μέρες και τον επαναλαμβάνετε πάλι. Αυτός ο ισοπεδωτικός, τοξικός, αφοριστικός λόγος. Παρακαλώ. Δεν θα προχωρήσουμε έτσι. Ούτε με ψέματα. Απευθύνομαι στην εκπρόσωπο της «Νίκης». Παρακαλώ, ήρεμα. Παρακαλώ. Όχι ψέματα εδώ μέσα με την Πρέβεζα. Η Πρέβεζα ήταν ένα ψέμα, ένα μεγάλο ψέμα το οποίο έστησαν κάποιοι.

Πάμε, λοιπόν, τώρα και στα υπόλοιπα θέματα. Η δημοκρατία, η δημοκρατική μας τάξη …

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «Δημοκρατικό Πατριωτικό Κίνημα “Νίκη” »):** Ομιλεί εκτός μικροφώνου.

**ΜΙΧΑΗΛ ΧΡΥΣΟΧΟΪΔΗΣ (Υπουργός Υγείας):** Παρακαλώ, υπήρξε διάψευση και να τη διαβάσετε.

Η δημοκρατική μας τάξη, το επιτρέπει η δημοκρατία μας, να έχουμε διαφορετικές απόψεις και μάλιστα επιτρέπει όχι μόνο να έχουμε διαφορετικές απόψεις, αλλά και να μαχόμαστε για την επιβολή τους. Αυτό είναι να πείσουμε ο ένας τον άλλον. Όταν όμως ακούμε σε αυτή την Αίθουσα αυτά τα πρωτοφανή πράγματα για τα εμβόλια και είναι παγκόσμια πρωτοφανή. Δισεκατομμύρια πολίτες στον κόσμο, δισεκατομμύρια πολίτες από την Κίνα μέχρι την Αλάσκα και από τη Ρωσία μέχρι την Ισλανδία και από την Ισλανδία μέχρι τη Νέα Ζηλανδία στο νότιο ημισφαίριο, όλοι οι άνθρωποι, όλες οι κυβερνήσεις προσπάθησαν να εμβολιάσουν τους λαούς τους και εμείς εδώ ακούμε αυτές τις πρωτοφανείς απόψεις τις οποίες τις μεταφέρετε και στη Βουλή. Δικαίωμά σας, επαναλαμβάνω, αλλά να μας κάνετε και προπαγάνδα για να μας πείσετε πάει πολύ. Κρατήστε τις απόψεις σας, να τις κρατήσετε για τους φίλους σας και τους οπαδούς σας, μέχρι εκεί. Μέχρι εκεί.

Οι λαοί, η ανθρωπότητα ευτυχώς μπόρεσε και βρήκε λύσεις και καταπολέμησε την πανδημία. Αυτά, λοιπόν, κρατήστε τα για τον εαυτό σας και τους φίλους σας. Δεν έχουμε καμία, μα καμία διάθεση να αμφισβητήσουμε την παγκόσμια επιστημονική κοινότητα, κάτι το οποίο έσωσε πραγματικά ανθρώπους, δισεκατομμύρια ανθρώπινες ζωές την ώρα που σε άλλες εποχές κατά εκατομμύρια οι άνθρωποι πέθαιναν. Θέλω να σας πω είναι μια ασέβεια στο θάνατο νέων ανθρώπων που έφυγαν ανεμβολίαστοι, άνθρωποι που ήταν 30 και 40 ετών. Λοιπόν, αφήστε τα αυτά και να τα πείτε στις συγκεντρώσεις που κάνετε με τους φίλους σας.

Τελειώνω, με θέμα της Χαλκίδας που είπε ο κ. Ηλιόπουλος. Το ανακοινωθέν του νοσοκομείου της Χαλκίδας, που λέει σαφώς ότι αυτός ο συμπολίτης μας πέθανε από θερμοπληξία. Επαναλαμβάνω, το αναφέρει η επίσημη ανακοίνωση και δεν αμφισβητεί η ανακοίνωση του νοσοκομείου τον λόγο για τον οποίο πέθανε αυτός ο άνθρωπος. Πέθανε στον δρόμο στην κυριολεξία, γιατί ως εργαζόμενος ό,τι δουλειά έκανε τελικώς, αποδείχτηκε ότι ήταν εργαζόμενος κάπου, υπέστη αυτή τη βλάβη και παρενέβη ο εισαγγελέας και λοιπά. Άρα, λοιπόν, μην πάμε να αποδώσουμε στο νοσοκομείο, ότι είπε κάτι διαφορετικό για την αιτία του θανάτου. Υπήρξε μία αστοχία, εντελώς πλήρης αστοχία που αναφέρθηκε στο επάγγελμα αυτού του ανθρώπου και αυτό πραγματικά είναι απαράδεκτο. Το αποδοκιμάζω, αλλά, επαναλαμβάνω πάλι και το ακούτε από το όνομα του υπεύθυνου Υπουργού, ότι ο άνθρωπος αυτός πέθανε από θερμοπληξία. Από κει και πέρα, ο εισαγγελέας θα βρει ποιος είναι υπεύθυνος, αν ο εργοδότης του έχει ευθύνες και όποιοι άλλοι συνέβαλαν ώστε αυτός ο άνθρωπος εκείνη την ώρα να βρίσκεται στο δρόμο.

Συμπάσχω με την οικογένειά αυτού του ανθρώπου. Συλλυπητήρια στην οικογένειά του. Θα κάνουμε ότι είναι δυνατόν ως πολιτεία για να βρεθούν οι υπεύθυνοι ή ο υπεύθυνος και νομίζω ότι είναι σαφή αυτά τα οποία λέω. Ευχαριστώ πολύ.

**ΜΑΡΙΑ ΝΕΦΕΛΗ ΧΑΤΖΗΙΩΑΝΝΙΔΟΥ (Προεδρεύουσα της Επιτροπής):** Κυρίες και κύριοι συνάδελφοι, ολοκληρώθηκε η κατ΄ άρθρο συζήτηση του σχεδίου νόμου του Υπουργείου Υγείας. Υπενθυμίζω στο Σώμα πως η 4η συνεδρίαση, β ανάγνωση, του ως άνω σχεδίου νόμου έχει προγραμματιστεί για μεθαύριο Τετάρτη 26 Ιουλίου και ώρα 10.00΄ στην αίθουσα Γερουσίας. Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Φλώρος Κωνσταντίνος, Αθανασίου Μαρία, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων και Χουρδάκης Μιχαήλ.

Τέλος και περί ώρα 18.30΄ λύθηκε η συνεδρίαση.

**Η ΠΡΟΕΔΡΟΥΣΑ ΤΗΣ ΕΠΙΤΡΟΠΗΣ**

**ΜΑΡΙΑ – ΝΕΦΕΛΗ ΧΑΤΖΗΙΩΑΝΝΙΔΟΥ**